Syed Saddiq didakwa pecah amanah dana Armada RM1 juta, salah guna wang untuk kempen PRU14

KUALA LUMPUR 22 Julai – Ahli Parlimen Muar Syed Saddiq Syed Abdul Rahman dihadapkan ke Mahkamah Sesyen di sini, hari ini atas pertuduhan pecah amanah dana sebuah parti politik berjumlah RM1 juta, dan menyalahgunakan wang sumbangan RM120,000 untuk kempen Pilihan Raya Umum ke-14 (PRU14).

Bagaimanapun, Syed Saddiq, 29, yang juga bekas Menteri Belia dan Sukan mengaku tidak bersalah selepas pertuduhan terhadapnya dibacakan secara berasingan di hadapan Hakim Azura Alwi.

Bagi pertuduhan pertama, Syed Saddiq didakwa sebagai Ketua Angkatan Bersatu Anak Muda (ARMADA) Parti Pribumi Bersatu Malaysia (Bersatu), yang telah diamanahkan penguasaan ke atas dana ARMADA, telah melakukan pecah amanah ke atas dana itu, dengan membuat pengeluaran wang berjumlah RM1 juta melalui cek CIMB Bank Berhad, tanpa mendapat kebenaran daripada Majlis Pimpinan Tertinggi Bersatu.

Dia dituduh melakukan kesalahan itu di CIMB Bank Berhad, Tingkat Bawah, Menara CIMB KL Sentral, Jalan Stesen Sentral 2, di sini pada 6 Mac 2020, mengikut Seksyen 405 Kanun Keseksaan yang boleh dihukum di bawah Seksyen 406 kanun sama, yang memperuntukkan hukuman penjara maksimum 10 tahun dengan sebatan serta boleh dikenakan denda, jika sabit kesalahan.

Syed Saddiq juga menghadapi tuduhan menyalahgunakan harta iaitu, wang sumbangan untuk kempen PRU14 sebanyak RM120,000 yang dikutip melalui akaun Maybank Islamic Berhad milik Armada Bumi Bersatu Enterprise.

Kesalahan itu didakwa dilakukan di Maybank Islamic Berhad,Jalan Pandan 3/6A, Taman Pandan Jaya antara 8 April sehingga 21 April 2018, mengikut Seksyen 403 Kanun Keseksaan yang membawa hukuman penjara tidak kurang enam bulan dan tidak lebih lima tahun dengan sebatan dan boleh dikenakan denda, jika sabit kesalahan.

Pendakwaan dikendalikan Pengarah Kanan Bahagian Perundangan dan Pendakwaan Suruhanjaya Pencegahan Rasuah Malaysia (SPRM), Datuk Faridz Gohim Abdullah dan Timbalan Pendakwa Raya SPRM, Muhammad Asraf Mohamed Tahir serta Mohd ‘Afif Ali.

Terdahulu, Faridz menawarkan jaminan RM500,000 dan RM300,000, masing-masing bagi pertuduhan pecah amanah dan salah guna wang dihadapi Syed Saddiq atas alasan kesalahan dilakukan adalah serius selain memohon supaya pasportnya diserahkan kepada mahkamah serta beliau perlu melapor diri di pejabat SPRM terdekat.

“Tertuduh mempunyai kedudukan yang tinggi dalam masyarakat dan jumlah jaminan juga sepatutnya tinggi kerana dia mendapat liputan media yang meluas. Jumlah jaminan perlu mencerminkan tahap keseriusan kesalahan dilakukan.

“Tertuduh juga mempunyai peluang untuk mengganggu saksi pendakwaan dan jumlah jaminan tinggi bertujuan memastikan tertuduh tidak melarikan diri. Pendakwaan juga memohon perintah mahkamah supaya tertuduh tidak membuat apa-apa komen secara terbuka kerana kes ini telah dituduh dan ia boleh subjudis kepada mahkamah,” katanya.

Bagaimanapun, Gobind membantah jumlah jaminan itu yang disifatkan sangat tinggi dan memohon jaminan RM20,000, masing-masing bagi pertuduhan pecah amanah salah guna wang atas alasan tujuan jaminan hanya untuk memastikan kehadiran tertuduh ke mahkamah.

“Anak guam saya adalah seorang berkedudukan tinggi dan seorang MP (Ahli Parlimen) yang aktif di kawasan Muar. Dakwaan bahawa beliau akan mengganggu saksi pendakwaan adalah tuduhan liar berikutan tiada laporan dibuat menunjukkan tertuduh cuba mempengaruhi sesiapa.

“Beliau telah memberi kerjasama kepada pihak SPRM sejak siasatan dilakukan bermula April tahun lepas dan tiada risiko untuk anak guam saya melarikan diri,” katanya yang turut mempersoalkan tindakan pendakwaan menuduh anak guamnya ke mahkamah beberapa hari sebelum Parlimen bersidang, sedangkan pendakwaan memperoleh izin untuk mendakwa anak guamnya ke mahkamah, tujuh bulan lepas.

Berhubung perintah larangan memberi ulasan yang dimohon pendakwaan, Ambiga pula berkata ia bertentangan dengan hak kebebasan bersuara di bawah Perlembagaan Persekutuan dan perkara itu disokong oleh Gobind yang turut memaklumkan jika terdapat kenyataan yang ‘menyakitkan hati’, pendakwaan boleh membuat permohonan kepada mahkamah.

Sementara itu, Faridz berkata, izin mendakwa tidak mempunyai tarikh luput dan terpulang kepada pendakwaan untuk membawa kes ke mahkamah dan pertuduhan dibuat adalah berasas.

“Tertuduh tidak perlu buat apa-apa komen yang subjudis kepada mahkamah dan dia ada peluang untuk membela diri di mahkamah bukannya di luar mahkamah,” kata Faridz.

Selepas mendengar hujahan kedua-dua pihak, Azura membenarkan Syed Saddiq diikat jamin RM330,000 dengan seorang penjamin bagi kedua-dua pertuduhan serta menyerahkan pasport sehingga kes selesai dan melaporkan diri di pejabat SPRM berhampiran, sebulan sekali.

Mahkamah membenarkan Syed Saddiq melunaskan bayaran ikat jamin sebanyak RM80,000 pada hari ini manakala baki RM250,000 selewat-lewatnya Selasa depan selain menetapkan 10 September untuk sebutan semula kes.

Faridz juga memaklumkan kepada mahkamah bahawa tertuduh akan didakwa di Mahkamah Sesyen Johor Bharu dalam masa terdekat dan pihaknya juga akan memohon supaya kes itu dipindahkan ke Mahkamah Kuala Lumpur.

Sebelum itu, Syed Saddiq, bersut hitam dan kemeja putih hadir ke mahkamah pada 9 pagi ditemani bapanya, Syed Abdul Rahman dan ibunya, Sharifah Mahani Syed Abdul Aziz.


Masjid lama terabai: PERZIM hadapi kekangan dana terhad

KOTA LAKSAMANA 19 Mei – Perbadanan Muzium Melaka (PERZIM) menghadapi kekangan dana yang mencukupi bagi menjalankan kerja-kerja memulihara atau pembaikan pada masjid lama di negeri ini.

Pengurus Besar PERZIM, Drs Mohd Nasruddin Rahman berkata, pihaknya bergantung kepada sumbangan daripada pelbagai agensi ke dalam tabung pemuliharaan bagi mengerakkan usaha tersebut.

Menurutnya, ekoran sumbangan yang semakin berkurangan, kerja-kerja pemuliharaan terhadap masjid-masjid lama yang rosak tidak dapat dilakukan selain kos pembaikan yang agak tinggi.

“Tabung pemuliharaan warisan ini disumbangkan oleh pelbagai agensi di bawah kerajaan negeri, kalau sumbangan semakin merosot, keupayaan PERZIM dalam soal ini juga semakin sukar.

“Kalau dulu ada dana yang cukup, boleh kita baik pulih lima hingga enam masjid lama setahun tetapi sekarang agak sukar sebab dana kurang,” katanya ketika ditemui Melaka Hari Ini (MHI).

Beliau diminta mengulas mengenai 55 buah masjid lama di negeri ini yang didapati rosak sehingga menjejaskan nilai sejarah pada masjid tersebut.

Sehubungan itu menurut Mohd Nasruddin, pihaknya berharap penglibatan lebih aktif dari kalangan agensi untuk menyumbang ke dalam tabung pemuliharaan sekali gus mengatasi masalah yang timbul.

Pada masa yang sama, katanya, pihak pengurusan masjid lama juga diharap bekerjasama dengan tidak hanya membiarkan kerosakan yang dihadapi sebaliknya merujuk segera masalah itu kepada PERZIM.

“Sebagai contoh, kalau ada kerosakan kecil dan tidak memerlukan kos yang tinggi, pihak masjid boleh mengupah kontraktornya sendiri tetapi rujuk terlebih dahulu dengan kita.

“Ia bagi mengelakkan kerosakan pada sesetengah struktur masjid yang kita sudah wartakan di bawah enakmen pemuliharaan misalnya kubah, bumbung, mimbar atau lantai asal.

“Kita tidak mahu pihak masjid melakukan pengubah suaian yang tidak mengikuti garis panduan seperti menukar bumbung masjid kepada bentuk crome atau steel, ini sudah berlainan dengan imej negeri sebagai negeri warisan sejarah,” kata beliau.


Melaka River Cruise perkenal ‘bot cinta’

PENGKALAN RAMA 12 Dis – Melaka River Cruise (MRC) memperkenalkan pakej bot ‘Everlasting Love’ buat pasangan yang mahu meraikan sambutan hari istimewa mereka secara romantik mengelilingi Sungai Melaka.

Ketua Menteri Datuk Seri Utama Sulaiman Md Ali berkata, menerusi pakej tersebut ia bakal menjadikan Melaka sebagai lokasi bulan madu romantis buat pasangan dari dalam dan luar negara.

“Satu produk yang istimewa iaitu Pakej Everlasting Love Boat yang pasti menjadi pilihan utama kepada pasangan romantis untuk menyambut hari-hari istimewa mereka seperti ulang tahun perkahwinan, sambutan hari jadi, persediaan melamar bakal isteri dan sebagainya,” katanya.

Beliau berkata demikian ketika berucap dalam Majlis Pelancaran Pakej Everlasting Love Melaka River Cruise anjuran Perbadanan Pembangunan Sungai dan Pantai Melaka (PPSPM) di Taman Rempah, malam ini.

Hadir sama Exco Pelancongan Datuk Muhammad Jailani Khamis, Setiausaha Kerajaan Negeri Datuk Kamel Mohamad, Ketua Pegawai Eksekutif PPSPM Datuk Murad Husin dan lain-lain kenamaan.

Untuk Pakej Emerald berharga RM750, pasangan bakal dibawa menaiki bot selama satu jam 30 minit berserta pakej makan malam di atas bot dengan iringan muzik, bergambar dengan pasangan, bunga dan baucer diskaun Melaka River Cruise.

Pakej Gold berharga RM1,200 pula menawarkan perjalanan di atas bot selama dua jam berserta pakej makan malam di atas bot dengan persembahan oleh kumpulan pemuzik, bergambar dengan pasangan, jambangan bunga dan baucer diskaun Melaka River Cruise.

Manakala untuk Pakej Diamond yang merupakan pakej eksklusif menawarkan ruangan makan malam yang dihiasi dekorasi romantis, persembahan musikal, bunga ros dan coklat, dan hadiah istimewa untuk perjalanan 2 jam 30 minit mengelilingi Sungai Melaka dengan harga RM2,000 sahaja.


Lim Guan Eng terima gaji RM44,375 sebulan sebagai Ketua Menteri – Saksi

KUALA LUMPUR, 15 Dis – Mahkamah Sesyen di sini hari ini diberitahu bahawa Lim Guan Eng menerima gaji dan elaun berjumlah RM44,375 sebulan semasa memegang jawatan Ketua Menteri Pulau Pinang dari Mac 2008 hingga Mei 2018.

Bekas Ketua Penolong Setiausaha Kanan bagi bahagian Dewan Undangan Negeri (DUN), Pejabat Setiausaha Kerajaan Negeri Pulau Pinang, Mohd Farulizam Che Meh, 43, berkata semasa Lim memegang jawatan itu antara 11 Mac 2008 dan 14 Mei 2018, beliau menerima gaji hakiki RM14,175 manakala elaun yang diperoleh adalah sebanyak RM30,200 sebulan.

“Lim Guan Eng juga ada mengisytiharkan harta dan pendapatan sampingan beliau di dalam portal web Pulau Pinang,” katanya ketika pemeriksaan utama oleh Timbalan Pendakwa Raya Francine Cheryl Rajendram.

Saksi pendakwaan ke-20 itu berkata demikian pada perbicaraan kes rasuah Lim, yang berdepan empat pertuduhan membabitkan pembinaan terowong dasar laut dan projek pembinaan jalan utama di negeri itu bernilai RM6.3 bilion.

Mohd Farulizam berkata Lim telah dipilih sebagai ADUN Air Puteh atas tiket DAP selama tiga penggal dan Ketua Menteri bagi dua penggal.

Sementara itu, peguam Haijan Omar yang mewakili Lim memaklumkan kepada mahkamah bahawa anak guamnya telah dibenarkan keluar dari Institut Jantung Negara (IJN) dan akan menghadiri perbicaraan esok.

Perbicaraan di hadapan Hakim Azura Alwi didengar tanpa kehadiran Lim selama dua hari berturut-turut kerana tertuduh dimasukkan ke IJN sejak Ahad lepas bagi menjalani satu prosedur perubatan pada Isnin.

Lim berdepan pertuduhan pindaan menggunakan kedudukan sebagai Ketua Menteri Pulau Pinang untuk menerima rasuah RM3.3 juta dalam membantu syarikat milik Datuk Zarul Ahmad Mohd Zulkifli mendapatkan projek pembinaan bernilai RM6,341,383,702 di Pejabat Ketua Menteri Pulau Pinang, Tingkat 28, Komtar, George Town antara Januari 2011 hingga Ogos 2017.

Bagi pertuduhan pindaan kedua, Lim dituduh meminta suapan daripada Zarul Ahmad sebanyak 10 peratus daripada keuntungan diperoleh syarikat itu sebagai penghargaan mendapatkan projek yang didakwa dilakukan berhampiran The Garden Hotels, Lingkaran Syed Putra, Mid Valley City, di sini pada Mac 2011.

Setiausaha Agung DAP itu turut berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut itu.

Dia didakwa melakukan kesalahan itu di Pejabat Tanah dan Galian Pulau Pinang, Tingkat 21, Komtar pada 17 Feb 2015 dan 22 Mac 2017.- BERNAMA


Isu kiblat masjid lama tersasar selesai sepenuhnya

TANJUNG BIDARA 21 Mei – Isu arah kiblat tersasar membabitkan masjid lama berusia melebihi 100 tahun di Negeri Melaka sudah diselesaikan dan diperbetulkan.

Mufti Kerajaan Negeri, Datuk Wira Abdul Halim Tawil berkata, penentuan arah kiblat di kesemua masjid berkenaan dilakukan dengan bantuan kelengkapan canggih yang ada ketika ini.

“Alhamdulillah isu masjid lama yang tersasar dari arah kiblat ini telah diselesaikan secara menyeluruh di Negeri Melaka. Masjid lama ini dibina 100 tahun lalu, ketika itu tidak ada peralatan canggih atau agensi yang mengawal selia perkara itu seperti sekarang.

“Orang zaman dahulu berijtihad mengikut keperluan dan kemampuan mereka, jadi kini menerusi Jabatan Mufti negeri kita sedia membuka permohonan daripada mana-mana pihak untuk kita laksanakan semakan dan penentuan arah kiblat dengan lebih tepat,” katanya.

Beliau berkata demikian kepada Melaka Hari Ini selepas menghadiri Program Cerapan Langit Malam dan Astro-Tourism dan Himpunan Komuniti Falak Peringkat Negeri Melaka di Kompleks Falak, Al-Khawarizmi, Kampung Balik Batu Tanjung Bidara, di sini, semalam.

Program sarat dengan pelbagai aktiviti sejak pagi itu dirasmikan oleh Timbalan Exco Pendidikan, Pengajian Tinggi dan Hal Ehwal Agama negeri, Rosli Abdullah, hadir sama, Timbalan Pengerusi Majlis Agama Islam Melaka (MAIM), Datuk Wira Md Rawi Mahmud.

Abdul Halim berkata, premis persendirian mahupun komersial seperti surau, masjid, pejabat, pusat beli-belah, kilang, hotel dan resort boleh memohon untuk melakukan semakan arah kiblat dengan kadar caj antara RM100 hingga RM200 sahaja.

“Pengesahan arah kiblat yang betul memberi keyakinan kepada kita untuk menunaikan ibadah dengan memastikan dada dan wajah benar-benar ke arah kiblat terutama ketika menunaikan solat,” katanya.

Sebelum ini, media melaporkan 28 daripada 55 masjid warisan, khususnya yang berusia lebih 100 tahun di negeri ini didapati tersasar antara tiga hingga 18 darjah dari arah kiblat sebenar.

Perkara itu dikesan hasil pemeriksaan berperingkat dilaksanakan pihak Jabatan Mufti Negeri Melaka sejak empat tahun lalu melalui kolaborasi dengan Jabatan Ukur dan Pemetaan (JUPEM) negeri.


Pahang hantar bantuan banjir kepada Johor

KUANTAN, 3 Mac – Prihatin dengan keadaan mangsa banjir di Johor, kerajaan Pahang menyampaikan bantuan barangan berjumlah hampir RM80,000, bagi meringankan beban penduduk yang terjejas akibat bencana itu.

Menteri Besar Pahang Datuk Seri Wan Rosdy Wan Ismail berkata sumbangan itu, merupakan sokongan moral dari Pahang kepada Johor yang dikatakan agak kritikal, selepas negeri berkenaan mula dilanda banjir awal minggu ini.

Beliau berkata bantuan seumpama itu sudah menjadi amalan Pahang, dalam usaha membantu negeri lain yang terjejas akibat banjir, misalnya sebelum ini bantuan sama turut dihantar ke Terengganu dan Selangor.

Sebanyak enam barang keperluan dihantar ke negeri selatan tanah air itu menerusi Misi Bantuan Kemanusian Pahang Prihatin ke Johor iaitu toto, tikar, lampin pakai buang kanak-kanak, air mineral, kit kebersihan dan ‘refreshment kit’.

“Kerajaan negeri terpanggil untuk menghantar bantuan dalam bentuk barangan yang dilihat semestinya menjadi keperluan mereka…diharap sedikit sebanyak ia dapat membantu dan melegakan mangsa banjir,” katanya kepada pemberita ketika hadir melancarkan misi kemanusian itu ke Johor di sini hari ini.

Setakat 12 tengah hari tadi, jumlah mangsa banjir di Johor adalah 32,719 orang, menurun sedikit daripada 33,149 yang direkodkan pagi tadi.

Banjir yang menjejaskan semua 10 daerah di negeri itu, menyaksikan pemindahan 9,253 keluarga ke 218 pusat pemindahan sementara (PPS) dengan Segamat menjadi daerah paling teruk dilanda bencana itu.

Mengulas mengenai situasi banjir di Pahang, Wan Rosdy berkata pihaknya telah mengambil langkah proaktif dan menguruskan segala bentuk persiapan, bantuan makanan dan PPS dengan baik.

Sehingga 1 tengah hari, mangsa banjir di Pahang mencatatkan seramai 2,194 orang daripada 663 keluarga yang ditempatkan di 24 PPS di lima daerah yang terjejas iaitu Temerloh, Maran, Rompin, Pekan dan Bera.


Tiada lagi caj potong ayam

PENGKALAN BATU 1 Julai – Majoriti peniaga tidak lagi mengenakan caj memotong ayam seperti dikenakan kepada pembeli sebelum ini selepas kerajaan menetapkan penyelarasan harga ayam RM9.40 satu kilogram (kg) bermula 1 Julai.

Tinjauan Melaka Hari Ini di Pasar Besar Bachang mendapati rata-rata hampir 20 gerai menjual ayam di pasar itu tidak lagi mengenakan cak berkenaan sekali gus, melegakan orang ramai.

Peniaga, Hamzah Osman, 57 berkata, pihaknya turut berpuas hati dengan penyelarasan harga yang ditetapkan biarpun terdapat khabar angin yang menyatakan harga ayam meningkat sehingga belasan Ringgit sebelum ini.

“Saya sebagai wakil peruncit berterima kasih kepada kerajaan, dengan harga sekarang ini iaitu RM9.40 tidak membebankanlah, kita peruncit pun senang hati, pengguna juga tidak berasa terbeban.

“Jadi daripada segi bekalan juga Alhamdulillah mencukupi, mungkin tidak akan ada masalah sampai Aidiladha nanti dan diharapkan berterusan sehingga 31 Ogos. Mengenai caj pemotongan ayam juga dimansuhkan hari ini kerana sebelum ini memang ada dikenakan selepas Hari Raya Aidilfitri lalu.

“Hari ini pihak kerajaan sudah dapat persetujuan dan penternak pun terima, kita peruncit juga Alhamdulillah, kira ‘okaylah’. Fleksibal dengan harga sekarang,” katanya kepada pemberita.

Sementara itu seorang lagi peniaga, Ghazali Abu Bakar, 48, berpuas hati dengan bekalan yang diterima malah saiznya juga dianggap lebih besar dan memuaskan berbanding sebelum ini.

Menurutnya, anggaran setiap peniaga akan menerima 300 hingga 500 ekor ayam setiap hari dan angka itu dijamin tidak akan mengganggu agihan bekalan ayam di negeri ini.

“Malah, hari ini apabila ada penyelarasan harga caj perkhidmatan bagi pemotongan ayam pun tidak ada dikenakan berbanding sebelum ini, hingga ramai pengguna yang merungut dan akhirnya kita puas menjawab kerana kami sebagai peniaga juga yang kena.

“Dia (pelanggan) kata macam ini (harga) baru ok. Kalau ada caj, itu yang mereka marah. Selama ini beli ayam mana ada caj. Dia tengok naik harga, RM9.40 tak ada caj, okay lah. Diorang suka lah,” katanya.

Terdahulu, Kementerian Perdagangan Dalam Negeri dan Hal Ehwal Pengguna (KPDNHEP) Melaka diketuai Pengarahnya, Norena Jaafar melakukan tinjauan di pasar itu bermula jam 9.30 pagi tadi mendapatkan maklum balas daripada peniaga dan pengguna.

Menyentuh isu caj pemotongan ayam, beliau memberi jaminan ia tidak akan berlaku selepas ini selepas pelaksanaan penyelarasan harga ayam seluruh negara bermula hari ini.

“Bukan kita tak benarkan caj pemotongan itu, cuma kita faham dengan keadaan sekarang. Mereka (peniaga) nak pulihkan balik kekonomi jadi mereka terpaksa mengenakan caj pemotongan ayam tersebut sebelum ini.

“Bagi kami, KPDNHEP tidak ada masalah untuk perkara ini kerana ianya bukan jadi kesalahan untuk mengecaj pemotongan ayam, namun ia terpulang kepada pengguna,” katanya.


APMM tahan dua bot fiber tangkap siput secara haram di dua lokasi berbeza

KANGAR, 10 Mei – Agensi Penguatkuasaan Maritim Malaysia (APMM) Zon Maritim Kuala Perlis menahan dua bot fiber disyaki menangkap siput secara haram di dua lokasi berbeza  pada kedudukan kira-kira satu batu nautika dari barat daya pantai Sungai Padang semalam.

Pengarah Zon Maritim Kuala Perlis Komander Maritim Mohd Hashim Mat Zain berkata APMM menahan bot tersebut ketika rondaan rutin Op Aman dan Op Khas Pagar Laut di sekitar perairan negeri Perlis bagi mencegah sebarang penyeludupan dan jenayah maritim.

“Dua tangkapan tersebut membabitkan dua tekong dan dua kru warga tempatan berusia 18 hingga 48 tahun pada pukul 11.15 dan 11.30 pagi semalam,” katanya menerusi kenyataan hari ini.

“Kedua-dua bot yang  berpengkalan di Kuala Perlis itu disyaki melakukan pelbagai kesalahan antara kesalahan di bawah Akta Perikanan 1985 Seksyen 8 (b) kerana melanggar apa-apa syarat dalam lesen yang dikeluarkan berkenaan vesel tersebut dan Seksyen 11 (3) (c) kerana memasang peralatan menangkap ikan atau peranti mengumpul ikan tanpa kebenaran bertulis daripada Ketua Pengarah Perikanan Malaysia sebelum suatu lesen berkenaan dengannya dikeluarkan,” katanya.

Beliau berkata keseluruhan rampasan melibatkan dua bot, enjin, sangkar besi dan siput jenis kerang seberat 25 kilogram itu dianggarkan bernilai RM11,100.


Banjir Pontian: 51 masih di PPS, sebuah PPS ditutup

JOHOR BAHRU, 6 Mei – Seramai 51 orang mangsa banjir kilat di daerah Pontian masih berada di dua pusat pemindahan sementara (PPS) setakat 8 pagi tadi, selepas satu PPS ditutup semalam.

Sekretariat Jawatankuasa Pengurusan Bencana Daerah (JPBD) Pontian menerusi kenyataan memaklumkan PPS Sekolah Kebangsaan (SK) Seri Bunian yang menempatkan 117 individu daripada 20 buah keluarga ditutup pada pukul 6 petang semalam.

“Dua PPS yang masih beroperasi iaitu SK Seri Bukit Panjang menempatkan 32 individu daripada tujuh keluarga, manakala SK Melayu Raya pula 19 individu daripada empat keluarga,” menurut kenyataan itu.

Hujan lebat berterusan pada dua hari lepas telah menyebabkan beberapa buah rumah di Kampung Seri Segambut, Kampung Bukit Panjang dan Kampung Jasa Sepakat dinaiki air.- BERNAMA


Syarikat pembekal daging, dua pengarah didakwa guna logo halal tanpa diperakui

JOHOR BAHRU 30 Dis. – Sebuah syarikat pembekal daging dan dua pengarah syarikat itu mengaku tidak bersalah di Mahkamah Sesyen, di sini hari ini, atas pertuduhan menggunakan logo halal tanpa diperakui pihak berkuasa, awal bulan ini.

Raihanah Cold Storage Sdn Bhd, yang diwakili Rahman Sheikh Abdullah, 44, dan Raihanah Kasim, 42, selaku Orang Kena Saman (OKS) dan merupakan pemilik dan pengarah syarikat Raihanah Enterprise, mengaku tidak bersalah terhadap pertuduhan terbabit selepas pertuduhan dibacakan di hadapan Hakim Mohamad Haldar Abdul Aziz.

Mengikut pertuduhan pertama, syarikat Raihanah Cold Storage yang diwakili pasangan suami isteri itu didakwa memperakui bahawa perkhidmatan berhubung dengan syarikat tersebut adalah halal dengan menggunakan logo halal tanpa diperakui halal oleh pihak berkuasa berwibawa, pada sebuah lori jenama Isuzu.

Mengikut pertuduhan kedua, Rahman dan Raihanah, dituduh secara bersama selaku pemilik syarikat Raihanah Enterprise melakukan kesalahan sama, pada sebuah lori jenama Mitsubishi.

Syarikat Raihanah Cold Storage dan kedua-dua pengarah syarikat tersebut didakwa melakukan perbuatan terbabit di premis perniagaan Raihanah Cold Storage Sdn Bhd, di Taman Perniagaan Setia, di sini, kira-kira 1 tengah hari, 1 Dis lepas.

Raihanah Cold Storage didakwa mengikut Perenggan 8 (a) Perintah Perihal Dagangan (Perakuan dan Penandaan Halal) 2011 yang boleh dihukum di bawah Perenggan 8 (A) perintah yang sama yang memperuntukkan hukuman denda maksimum RM200,000 dan bagi kesalahan kedua atau yang berikutnya, denda sehingga RM500,000.

Rahman dan Raihanah selaku pengarah syarikat, pula didakwa mengikut Perenggan 8 (a) Perintah Perihal Dagangan (Perakuan dan Penandaan Halal) 2011 yang boleh dihukum di bawah Perenggan 8 (B) perintah yang sama dan dibaca bersama Seksyen 34 Kanun Keseksaan, yang memperuntukkan hukuman denda maksimum RM100,000 atau penjara tidak melebihi tiga tahun atau kedua-duanya dan bagi kesalahan yang kedua atau berikutnya, denda tidak melebihi RM250,000 atau dipenjarakan selama tidak melebihi lima tahun, atau kedua-duanya.

Pendakwaan dikendalikan Timbalan Pendakwa Raya T. Ashvinii, yang memohon mahkamah mengenakan wang jaminan masing-masing RM50,000 dengan seorang penjamin terhadap Rahman dan Raihanah bagi pertuduhan kedua itu, memandangkan kes logo halal mendapat liputan meluas media dan turut dibincangkan di Parlimen.

Peguam Lau Kok Guan dan Noor Liana Hashim yang mewakili pasangan itu, bagaimanapun, merayu jaminan dikurangkan dengan alasan syarikat itu masih beroperasi dengan memiliki 20 pekerja selain pasangan suami isteri itu menanggung empat anak berumur antara 10 dan 20 tahun.

Mahkamah kemudian membenarkan pasangan itu diikat jamin masing-masing RM40,000 dengan seorang penjamin dan menetapkan 19 Jan depan untuk sebutan semula kes tersebut. – BERNAMA


Malaysia masih tunggu keputusan Arab Saudi berhubung kuota haji

TAWAU, 27 Feb – Malaysia masih menunggu keputusan akhir daripada kerajaan Arab Saudi berhubung kuota untuk rakyat Malaysia mengerjakan ibadah haji di negara itu.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata sehingga kini kerajaan belum menerima jumlah kuota yang diperuntukkan Arab Saudi, iaitu kebiasaannya Malaysia dibenarkan menghantar seramai kira-kira 32,000 jemaah.

“Sekiranya sudah ada angka yang tepat, kita akan mula menyaring para jemaah yang layak untuk pergi mengerjakan haji tahun ini,” katanya kepada pemberita selepas Program Inspirasi Kasih Yayasan Pembangunan Ekonomi Islam Malaysia (YaPEIM) di sini hari ini.

Selain itu, katanya, berikutan peningkatan sebanyak 15 peratus cukai tambah nilai (VAT) yang dikenakan Arab Saudi, kos haji dijangka turut meningkat tahun ini.

“Begitu juga dengan kos hotel di Arab Saudi mungkin akan meningkat disebabkan prosedur operasi standard (SOP) yang mengurangkan jumlah jemaah dalam satu bilik, sekiranya ada peningkatan kos haji pada tahun ini, kerajaan (akan) pastikan ia tidak akan membebankan para jemaah yang layak.

“Kerajaan mungkin akan melaksanakan subsidi secara bersasar kepada jemaah haji supaya mereka tidak terbeban dengan kenaikan kos yang tidak dapat dielakkan,” katanya.

Sementara itu, ketika ditanya mengenai individu belum menerima suntikan dos penggalak vaksin COVID-19 yang dilarang masuk ke masjid, Ahmad Marzuk berkata ia adalah di bawah pihak berkuasa agama negeri.


MAIM raikan pasangan mempelai mualaf

BANDA HILIR 4 Jun – Majlis Agama Islam Melaka (MAIM) memperuntukkan lebih ratusan ribu ringgit setiap tahun bagi membantu dan meraikan golongan mualaf di negeri ini yang mendirikan rumah tangga.

Timbalan Pengerusinya, Datuk Wira Md Rawi Mahmud berkata, kesemua mualaf yang berdaftar akan diraikan pada majlis persandingan beramai-ramai yang juga antara acara tahunan dijalankan MAIM.

Md Rawi berkata, majlis seumpama itu bukan sahaja memudahkan pasangan mualaf mahu mendirikan rumah tangga malah akah nikah dijalankan juga terjamin mengikut rukun yang sah.

“Majlis biasanya berlangsung di Balai Islam MAIM ini hampir setiap tahun kita anjurkan, semuanya percuma, pasangan mualaf berkenaan hanya perlu bayar upah nikah dan mas kanwin sahaja.

“Contoh tahun lalu 13 pasangan mempelai diraikan, setiap tahun kita anjurkan dua atau tiga kali dengan jumlah peruntukan sekitar RM120,000,” katanya

Beliau berkata demikian pada sidang media selepas menyempurnakan Majlis Pernikahan dan Walimatulurus Saudara Muslim Bagi Tahun 2023 membabitkan lima mempelai mualaf di sebuah hotel di Jalan Bendahara, di sini, hari ini.


Hasilkan video lakonan anak-anak sebagai pejuang demi memupuk semangat Merdeka

Pendirian yang dipegang oleh Nur Zamri Shafie, 53, tidak hanya menjadikan beliau seorang yang patriotik tetapi juga berbeza daripada individu lain kerana sanggup mengeluarkan kos lebih RM1,000 untuk menghasilkan video pendek di sebalik kemerdekaan negara.

Lebih membanggakan, beliau yang merupakan seorang kontraktor, berkongsi semangat kemerdekaan itu dengan isterinya, Salida Abdullah, 45, dan dua orang anak mereka serta dua anak saudara sehingga terhasilnya video tersebut.

“Pada awalnya, ia hanyalah untuk kenangan bersama keluarga kerana agak mencabar juga menghasilkan video ini, lebih-lebih lagi untuk pastikan anak-anak menghayati watak masing-masing. Pernah juga mereka merajuk dan berasa tidak mampu membawa watak sebagaimana yang kami mahukan.

“Bagaimanapun, saya tidak cepat putus asa dan cuba memujuk dengan bercerita penuh semangat serta mengajar mereka sehingga mampu meneruskan pembikinan video sebagaimana yang diharapkan,” katanya kepada media ketika ditemui di kediamannya di Kampung Geliga di sini, baru-baru ini.

Menceritakan mengenai video berdurasi 3.19 minit bertajuk ‘Ini Tanah Kita’, Nur Zamri berkata ia memaparkan perjuangan wira negara menentang penjajah selain memupuk nilai kecintaan kepada negara.

Nur Zamri berkata rakaman video itu dibuat di sekitar Bukit Bendera berdekatan Pantai Teluk Mok Nik dengan penampilan dua anaknya – Adam Danial Nur Zamri, 11; dan Irfan Darwish, 9; serta dua anak saudara – Mohd Ilham Sani, 11; dan Nur Izra Sani, 8.

Video itu telah dimuat naik di Facebook Zamri Shafie dan YouTube budak moto kira-kira 12 tengah malam tadi, sempena Hari Kebangsaan ke-64.

“Sudah menjadi kewajipan sebagai bapa untuk menerapkan nilai patriotik…syukur, anak-anak bagaikan memahami malah setiap kali tiba bulan kemerdekaan, mereka akan sama-sama memikirkan pelbagai aktiviti untuk menyemarakkannya.

“Adakala kanak-kanak akan melaungkan perkataan ‘merdeka’ tapi tidak memahaminya, begitu juga anak saya ketika masih kecil, sehingga ada yang bercita-cita ingin menjadi askar komunis. Saya terpaksa menerangkan tentang siapa pejuang dan siapa komunis berdasarkan kisah sejarah bagi membetulkan pemahaman mereka,” kata Nur Zamri.

Penghasilan video itu telah bermula sejak dua minggu lalu dan ia sebagai ‘pengubat hati’ kerana tidak dapat menyaksikan perarakan sambutan Hari Kebangsaan di Dataran Merdeka sepertimana sebelum ini, katanya.

Sejak tahun 2004, beliau dan keluarga tidak pernah terlepas peluang menyertai perarakan di ibu negara, namun pandemik COVID-19 telah menyebabkan mereka terpaksa meraikan hari bersejarah itu dengan cara tersendiri.

“Sebelum ini setiap kali menyertai perarakan, saya dan isteri akan memastikan anak-anak memperagakan pelbagai pakaian unik seperti baju Melayu, baju kurung yang dijahit menggunakan bendera Malaysia dan pakaian seragam polis zaman dahulu yang ditempah khas,” katanya.

Menurut Nur Zamri, pada Ogos tahun lepas beliau turut menghasilkan video pertempuran antara pejuang negara dan komunis tanpa menggunakan dialog yang berdurasi 2.21 saat menggunakan aplikasi telefon pintar.

“Video itu juga telah dimuat naik di Facebook cuma video kali ini ada pertambahan bilangan pelakon serta mempunyai jalan cerita yang lebih panjang dan dialog,” katanya.


LLM, syarikat konsesi lebuh raya kerjasama laksana sistem pembayaran tol terbuka

KUALA LUMPUR, 29 Mac – Lembaga Lebuhraya Malaysia (LLM) akan bekerjasama dengan syarikat-syarikat konsesi lebuh raya untuk melancarkan pelaksanaan sistem pembayaran tol secara terbuka.

“Pelaksanaan sistem pembayaran tol secara terbuka ini juga adalah inisiatif awal bagi peralihan ke arah sistem Multi Lane Fast Flow (MLFF) yang giat diusahakan ketika ini.

“Ini merupakan langkah yang tepat dalam usaha kerajaan memberi pilihan serta kemudahan kepada pengguna bagi tujuan pembayaran tol di lebuh raya,” menurut kenyataan itu.

LLM turut berharap pengguna lebuh raya memberikan komitmen dan sokongan berterusan untuk penambahbaikan pengoperasian lebuh raya bertol dan sentiasa mengalu-alukan pandangan daripada mereka.


Balik kampung: Jalan utama, lebuh raya sesak

KUALA LUMPUR, 30 April – Aliran trafik di beberapa jalan raya utama dan lebuh raya sesak dan perlahan pagi ini berikutan peningkatan jumlah kenderaan susulan orang ramai yang pulang ke kampung untuk menyambut Aidilfitri terutama pergerakan keluar dari Lembah Klang.

Jurucakap Lembaga Lebuhraya Malaysia (LLM) berkata ke arah utara, kesesakan berlaku dari Hospital Sungai Buloh ke Bukit Beruntung, Bukit Tagar ke Tanjung Malim dan Ipoh Selatan ke Sungai Perak.

Katanya, pergerakan kenderaan juga perlahan dari Lebuhraya Duta-Ulu Kelang (DUKE) di Bandar Dalam dan Jalan Lingkaran Tengah 2 (MRR2) di Taman Melawati ke Plaza Tol Gombak terus ke Lentang.

Selain itu, katanya trafik juga mulai perlahan di bahagian selatan seperti dari Putra Mahkota ke Kawasan Rehat dan Rawat (RnR) Seremban, Port Dickson menuju ke Senawang, dan juga dari Ayer Hitam ke Yong Peng.

Tambahnya, jumlah kenderaan dijangka terus meningkat di lebuh raya utama menuju ke selatan dan utara manakala lebuh raya menghala ke Pantai Timur telah mulai perlahan bermula 2 petang semalam tanpa henti hingga pagi ini.

Orang ramai boleh mendapatkan maklumat trafik terkini menerusi talian bebas tol Plusline di 1-800-88-0000 dan laman Twitter di www.twitter.com/plustrafik atau talian LLM di 1-800-88-7752 serta laman Twitter di www.twitter.com/llminfotrafik. – BERNAMA


Hujan lebat dijangka berlaku di beberapa negeri hingga Mac

KUALA LUMPUR, 3 Feb – Beberapa siri hujan lebat secara menyeluruh dijangka berlaku terutama di negeri pantai timur Semenanjung, barat Sarawak dan timur Sabah susulan fasa Monsun Timur Laut yang bermula sejak 3 Nov tahun lepas dijangka berterusan hingga Mac ini.

Menurut kenyataan dikeluarkan Jabatan Meteorologi Malaysia (MetMalaysia) hari ini, tinjauan cuaca bagi tempoh Februari hingga Mac sepanjang tempoh monsun berkenaan, negara cenderung menerima tiupan angin lebih kencang dan berterusan dari arah timur laut berkelajuan 10 hingga 20 kilometer per jam.

MetMalaysia melaporkan, tinjauan cuaca tersebut dikeluarkan berdasarkan analisis beberapa model tinjauan iklim terpilih antaranya NCEP Coupled Forecast System Model Version 2 (CFSv2), JMA Ensemble Prediction System (Tokyo Climate Centre) dan European Centre for Medium Range Weather Forecast (ECMWF).

“Pada bulan ini (Februari), kebanyakan kawasan di Semenanjung dijangka menerima hujan pada paras purata antara tiada hujan hingga 250 milimeter (mm). Di Sarawak, paras purata hujan antara 150 mm hingga 400 mm akan melibatkan kebanyakan kawasan kecuali Kuching, Samarahan, Sri Aman, Betong, Sarikei dan Sibu dengan jangkaan 300 mm hingga 700 mm,” menurut kenyataan tersebut.

Bahagian pantai barat dan pedalaman Sabah pula dijangka menerima hujan pada paras 50 mm hingga 100 mm manakala Kudat, Sandakan dan Tawau akan menerima hujan berlebihan sedikit sehingga 400 mm pada bulan ini.

Menurut MetMalaysia, kebanyakan kawasan di Semenanjung akan menerima paras purata hujan 100 mm hingga 350 mm dan 50 mm hingga 400 mm masing-masing pada Mac dan April.

Pada bulan depan, kebanyakan kawasan di Sarawak akan mengalami hujan pada purata 150 mm hingga 450 mm manakala pada April, Kuching, Samarahan, Sri Aman, Betong, Sarikei dan Sibu dijangka menerima hujan sedikit pada kadar bawah purata.

MetMalaysia memaklumkan Kudat, Sandakan dan Tawau di Sabah pada Mac pula dijangka menerima hujan berlebihan dengan purata 150 mm hingga 300 mm dan pada April hujan dengan purata 50 mm hingga 250 mm akan turun di negeri berkenaan.

Pada Mei, MetMalaysia memberitahu fasa Monsun Barat Daya diramal mempengaruhi cuaca negara dengan tiupan angin dari arah barat daya sepanjang tempoh monsun berkenaan.

Melaka, Pahang (Pekan dan Rompin) dan Johor pada bulan itu juga akan menerima hujan sedikit bawah purata antara 50 mm hingga 200 mm.

“Begitu juga di Kuching, Samarahan, Sri Aman, Sarikei dan Betong di Sarawak dengan purata 150 mm hingga 200 mm. Sabah pula akan menerima hujan berpurata 50 mm hingga 350 mm,” menurut kenyataan itu.

Pada Jun dan Julai, kebanyakan negeri di Semenanjung akan menerima hujan dengan paras purata 100 mm hingga 300 mm dan Sarawak pula masing-masing dengan purata 150 mm hingga 300 mm dan 150 mm hingga 350 mm.

“Sabah dijangka menerima hujan berpurata 100 mm hingga 350 mm pada kedua-dua bulan berkenaan, dan secara keseluruhannya, MetMalaysia menjangkakan Wilayah Persekutuan Labuan akan menerima paras hujan tertinggi pada Mei, Jun dan Julai iaitu 350 mm,” menurut kenyataan itu.


Sektor kewangan Malaysia kekal kukuh

KUALA LUMPUR 6 Nov. – Persekitaran monetari dan kewangan negara kekal kukuh sepanjang tempoh pandemik COVID-19 dan menyokong kepada pemulihan ekonomi, menurut  laporan Tinjauan Ekonomi 2021 yang dikeluarkan oleh Kementerian Kewangan.

Mengenai perkembangan monetari, Bank Negara Malaysia telah menurunkan kadar dasar semalaman (OPR) secara berturut-turut sebanyak 125 mata asas (bps) pada tujuh bulan pertama tahun 2020 kepada 1.75 peratus iaitu paras terendah yang pernah direkodkan.

“Bagaimanapun, kebimbangan terhadap momentum pemulihan ekonomi global akibat pandemik, ketegangan perdagangan antara Amerika Syarikat dengan China yang berlarutan, harga komoditi yang rendah serta volatiliti dalam pasaran kewangan global dijangka mempengaruhi prestasi kewangan dan pasaran modal,” katanya.

Bagi tempoh Januari-Julai, bank tempatan kekal teguh walaupun berdepan dengan persekitaran yang mencabar, disokong oleh pasaran kewangan yang teratur dan keyakinan berterusan terhadap sektor perbankan.

Pinjaman yang diluluskan dan pinjaman yang dikeluarkan berkurangan sebanyak 22 peratus dan 7.3 peratus kepada RM185.5 bilion dan RM657.1 bilion dalam tempoh tujuh bulan tersebut.

Kelulusan pinjaman kepada perniagaan merosot sebanyak 12.5 peratus kepada RM80.7 bilion pada akhir Julai 2020, sementara kelulusan pinjaman kepada isi rumah menurun 30 peratus kepada RM88.9 bilion.

Jumlah hutang isi rumah meningkat sebanyak 4.0 peratus kepada RM1.27 trilion, iaitu 87.5 peratus daripada Keluaran Dalam Negeri Kasar pada akhir Jun 2020.

Menurut laporan itu, peningkatan itu terutamanya disebabkan kemerosotan ketara dalam KDNK pada separuh pertama tahun 2020 dengan sebahagian besar hutang terdiri daripada pinjaman untuk pembelian hartanah kediaman (55.9 peratus).


Bank boleh sekat pelanggan atau akaun disyaki terlibat dalam salah guna, jenayah

KUALA LUMPUR, 3 Mac – Pihak bank boleh mengenakan sekatan ke atas mana-mana pelanggan atau akaun bank yang disyaki terlibat dalam penyalahgunaan akaun atau aktiviti jenayah, kata Menteri Kewangan Tengku Datuk Seri Zafrul Abdul Aziz.

Beliau berkata sekiranya transaksi sesebuah akaun menimbulkan kecurigaan, pihak bank boleh mengenakan sekatan sementara bagi membolehkan penilaian secara menyeluruh dilaksanakan, di samping memastikan wang daripada aktiviti penipuan atau jenayah lain tidak dikeluarkan daripada akaun.

“Antara bentuk sekatan yang boleh dikenakan oleh bank adalah menyekat kemudahan perbankan internet, kad debit dan mesin juruwang automatik, selain penutupan akaun setelah pihak bank berpuas hati dengan hasil penilaian mereka,” katanya ketika sesi Waktu Pertanyaan Menteri pada persidangan Dewan Rakyat, pada Khamis.

. Beliau berkata demikian bagi menjawab soalan Datuk Seri Abdul Azeez Abdul Rahim (BN-Baling) mengenai sama ada pihak bank berkuasa untuk menutup akaun pengguna berdasarkan fakta terdapat transaksi mencurigakan dalam akaun pelanggan.

Tengku Zafrul berkata pihak bank boleh mengambil keputusan untuk meneruskan transaksi atau urusan perniagaan dengan pemegang akaun, atau tidak meneruskan transaksi dan menutup akaun pelanggan selepas menilai tahap risiko yang sewajarnya, tertakluk kepada perintah sekatan dikeluarkan pihak berkuasa.

“Langkah penutupan akaun hanya diambil setelah pelaksanaan penilaian yang menyeluruh telah dilakukan, dan setelah memberi notis dalam tempoh yang munasabah kepada pelanggan.

“Secara ringkas, penamatan hubungan antara bank dan pelanggan bukanlah keperluan di bawah undang-undang. Ia adalah panggilan perniagaan oleh pihak perbankan atau institusi kewangan berdasarkan penilaian risiko dalaman mereka,” katanya.- BERNAMA


Permohonan permit umrah Ramadan dibuka – MoHU

KUALA LUMPUR, 7 Mac – Kementerian Haji dan Umrah (MoHU) Saudi mengumumkan permohonan permit untuk mengerjakan ibadah umrah sepanjang bulan Ramadan telah dibuka bermula Ahad, 6 Mac dan boleh dimohon melalui aplikasi Eatmarna dan Tawakkalna.

Kementerian itu menerusi kenyataan yang dimuat naik di laman Twitter rasminya menjelaskan ini bagi memudahkan bakal jemaah umrah Ramadan menyusun perancangan mereka lebih awal.

Menurut kenyataan itu, slot tempahan umrah pada bulan Ramadan akan ditambah kepada 12 slot sehari berbanding lapan sebelum ini. – BERNAMA


Ketirisan bekalan minyak masak bersubsidi: KPDNHEP sedang siasat – Rosol

KUALA BERANG, 15 Jan – Permintaan tinggi minyak masak terpakai untuk pasaran biodiesel menyebabkan ada pemborong dan syarikat pembungkus semula disyaki sanggup menjual minyak masak bersubsidi demi mengaut keuntungan mudah.

Timbalan Menteri Perdagangan Dalam Negeri dan Hal Ehwal Pengguna (KPDNHEP) Datuk Rosol Wahid berkata harga sekilogram minyak masak terpakai untuk pasaran biodiesel ialah kira-kira RM4.50.

“Harga minyak masak bersubsidi dalam peket satu kilogram pula hanya RM2.50. Mereka dipercayai mendapat keuntungan yang banyak dengan tindakan tidak bertanggungjawab ini.

“Taktik baharu itu dikesan hasil siasatan pegawai kementerian yang turun padang susulan berlakunya kekurangan bekalan minyak masak bersubsidi di beberapa negeri seperti Perak, Pulau Pinang, Selangor dan Negeri Sembilan ketika ini dan siasatan terperinci sedang dilakukan,” katanya kepada pemberita selepas meninjau Program Jualan Keluarga Malaysia di Pusat Dagangan Ajil yang turut dihadiri Pengarah KPDNHEP Terengganu Saharuddin Mohd Kia di sini hari ini.

Beliau berkata kekurangan bekalan di negeri terbabit juga adalah disebabkan penyelewengan oleh segelintir pemborong atau pembungkus semula yang disyaki menjual minyak masak bersubsidi secara terus kepada pengusaha restoran dan kedai makan.

“Kita masih siasat siapa sebenarnya yang lakukan kesalahan ini sama ada pemborong atau pembungkus semula kerana minyak masak bersubsidi dalam peket adalah untuk kegunaan isi rumah sahaja dan bukan untuk golongan peniaga.

“Perkara ini dilaporkan berlaku di bandar-bandar besar dan KPDNHEP sedang menjalankan siasatan terperinci. Tindakan tegas akan diambil terhadap mereka yang terlibat,” katanya sambil menambah sejak 2020, sebanyak 15 syarikat pemborong dan pembungkus semula minyak masak bersubsidi telah digantung lesennya manakala lesen lima lagi syarikat ditarik balik kerana pelbagai kesalahan yang dilakukan.

Rosol berkata ketirisan bekalan stok minyak masak bersubsidi dalam peket juga berlaku kerana tindakan pemborong atau pembungkus semula memindahkannya ke dalam botol untuk dijual pada harga lebih mahal yang berjaya dibongkar melalui operasi selama ini.

“KPDNHEP memandang serius perkara ini dan ia sangat menyedihkan kerana menjejaskan golongan isi rumah berpendapatan rendah (B40) untuk mendapatkan minyak masak pada harga berpatutan.

“Sepanjang siasatan dijalankan, pemborong atau pembungkus semula yang terlibat akan digantung sementara lesen mereka dan kuota pengeluaran minyak masak bersubsidi akan diambil alih oleh syarikat lain bagi memastikan bekalan adalah stabil di pasaran,” katanya.- BERNAMA


Pengambilan khas atasi masalah kekurangan guru – Lim

Timbalan Menteri Pendidikan Lim Hui Ying berkata KPM kekurangan guru kira-kira 4.49 peratus atau 19,431 orang berikutan persaraan wajib, persaraan pilihan, kenaikan pangkat, cuti belajar, cuti tanpa gaji, meletak jawatan dan meninggal dunia.

“Sekarang kita mengalami masalah kekurangan guru dan pelbagai usaha serta langkah sedang dijalankan oleh KPM untuk mengatasi masalah itu antaranya kami (KPM) dalam rancangan untuk adakan pengambilan khas guru-guru baharu.

“Pengambilan itu akan diumumkan dalam satu atau dua bulan lagi bagi mengatasi masalah kekurangan guru terutama bagi subjek Bahasa Melayu, Bahasa Inggeris dan Pendidikan Islam,” katanya kepada pemberita selepas merasmikan Pameran Institut Pengajian Tinggi Awam Siri 2 Tahun 2023 di Sekolah Jenis Kebangsaan Cina (SJKC) Shang Wu, di sini hari ini.

Lim berkata masalah kekurangan guru itu berlaku di seluruh negara dan bukan hanya negeri tertentu malah turut membabitkan kawasan bandar, luar bandar dan pedalaman.

Sementara itu, Lim yang juga Ahli Parlimen Tanjong berkata pameran itu bertujuan menyediakan platform kepada pelajar sekolah menengah khasnya lepasan Sijil Pelajaran Malaysia (SPM) dan Sijil Tinggi Persekolahan Malaysia (STPM) untuk mengetahui dengan lebih mendalam peluang yang disediakan oleh kerajaan dan agensi untuk mereka melanjutkan pelajaran dalam bidang pilihan masing masing.

Katanya, KPM menyeru agar semua pelajar menyertai pameran pendidikan institusi pengajian tinggi awam yang diadakan di empat lokasi iaitu di Selangor, Pulau Pinang, Perak dan Johor untuk meneroka peluang pendidikan yang boleh disertai selepas tamat pendidikan peringkat menengah.

“Menyedari betapa pentingnya kualiti pendidikan, semua lapisan masyarakat perlu didedahkan dengan peluang yang setara agar masa depan anak-anak kita terjamin dan menjadi aset kepada negara,” katanya.

Beliau berkata pameran-pameran pendidikan seperti itu adalah antara contoh untuk merapatkan lagi jurang pendidikan yang dihadapi oleh komuniti, malah mampu memberi satu ruang komprehensif bagi pelajar menyedari dan menerokai peluang-peluang pendidikan yang ditawarkan oleh kerajaan dalam memberi akses pendidikan yang saksama kepada semua murid.

“KPM juga mengadakan pameran, iklan dan taklimat di sekolah-sekolah untuk galakkan pelajar terus menyambung  pelajaran ke peringkat lebih tinggi selepas SPM dan STPM, mereka juga boleh pilih bidang vokasional kerana ada banyak pilihan di situ dan saya juga minta ibu bapa serta guru-guru untuk terus beri galakan agar anak-anak kita sambung belajar,” katanya.


62.9 peratus populasi dewasa Malaysia sudah terima dos penggalak

KUALA LUMPUR 3 Mac – Seramai 14,810,832 individu dewasa atau 62.9 peratus daripada populasi kumpulan itu di negara ini telah menerima dos penggalak COVID-19 setakat semalam.

Berdasarkan data di laman web COVIDNOW, sejumlah 22,951,398 atau 97.5 peratus daripada populasi sama telah melengkapkan vaksinasi mereka manakala 23,231,225 atau 98.7 peratus menerima sekurang-kurangnya satu dos vaksin.

Bagi populasi kanak-kanak berusia lima hingga 11 tahun, sebanyak 929,733 individu atau 26.2 peratus kumpulan itu telah menerima dos pertama vaksin COVID-19 melalui Program Imunisasi COVID-19 Kebangsaan Kanak-Kanak (PICKids).

Bagi remaja berusia 12 hingga 17 tahun, sebanyak 2,802,265 individu atau 90.1 peratus daripada populasi itu telah melengkapkan vaksinasi mereka manakala 2,898,437 atau 93.2 peratus menerima sekurang-kurangnya satu dos vaksin.

Vaksinasi harian semalam menyaksikan sebanyak 97,534 dos vaksin diberikan meliputi 26,923 dos pertama, 1,389 dos kedua dan 69,222 dos penggalak, menjadikan jumlah kumulatif dos vaksin yang diberikan di bawah Program Imunisasi COVID-19 Kebangsaan (PICK) sebanyak 67,416,313.

Sementara itu, menurut portal GitHub Kementerian Kesihatan, 115 kes kematian akibat COVID-19 direkodkan semalam dengan Johor merekodkan angka tertinggi iaitu 25 kes.

Ia diikuti Sabah dengan 24 kes, Selangor (18), masing-masing lapan kes di Kedah dan Negeri Sembilan, Perak (tujuh), enam kes masing-masing di Pahang dan Kuala Lumpur, Kelantan (empat), Pulau Pinang (tiga), masing-masing dua di Melaka dan Perlis serta satu kes direkodkan masing-masing di Sarawak dan Terengganu. – BERNAMA


Gempa bumi sederhana landa Pulau Jawa, Indonesia

KUALA LUMPUR, 17 Jan (Bernama) — Gempa bumi sederhana berukuran 5.1 pada skala Richter melanda Pulau Jawa, Indonesia pada 8.26 pagi tadi.

Menurut kenyataan Jabatan Meteorologi Malaysia (MetMalaysia), gempa dengan kedalaman 78 kilometer (km) itu berlaku pada jarak 160 km barat daya dari Sukabumi, Indonesia.


Azizulhasni, Zii Jia antara calon penerima biasiswa Olimpik

KUALA LUMPUR, 12 Jan – Jaguh berbasikal trek kebangsaan Datuk Mohd Azizulhasni Awang dan juara All England 2021, Lee Zii Jia merupakan antara 15 calon atlet dikemukakan Majlis Olimpik Malaysia (MOM) untuk menerima Biasiswa Olimpik daripada Jawatankuasa Olimpik Antarabangsa (IOC).

Presiden MOM Tan Sri Mohamad Norza Zakaria berkata kesemua 15 atlet itu dipilih daripada keseluruhan 40 pencalonan diterima pihaknya menerusi 11 jenis sukan bagi menikmati biasiswa sebagai persiapan untuk menghadapi Sukan Olimpik 2024 di Paris.

“Antara kriteria ditetapkan oleh IOC adalah penerima perlu dalam kalangan atlet yang berpotensi untuk layak ke temasya Sukan Olimpik Paris 2024,” katanya pada sidang media di sini, semalam.

Selain Azizulhasni dan Zii Jia, Mohamad Norza mengumumkan atlet lain yang tersenarai adalah lima lagi pemain badminton negara iaitu Aaron Chia, Soh Wooi Yik, Pearly Tan, M. Thinaah dan S. Kisona serta dua lagi atlet berbasikal trek iaitu Muhammad Shah Firdaus Sahrom dan Muhd Fadhil Zonis.

Beliau berkata ratu terjun, Datuk Pandelela Rinong dan Nur Dhabitah Sabri, Khairul Anuar Mohamad yang mewakili memanah serta tiga pelayar kebangsaan, Nuraisyah Jamil, Juni Karimah Noor Jamali dan Nur Shazrin Mohd Latif juga berpeluang menerima biasiswa itu.

Antara bekas atlet kebangsaan yang pernah menerima biasiswa itu adalah dua atlet olahraga iaitu Watson Nyambek dan Yuan Yufang selain Ong Ewe Hock, Cheah Soon Kit dan Choong Tan Fook dari badminton serta atlet pelayaran Kelvin Lim. – BERNAMA


Keputusan kes saman RM100 juta keluarga Altantuya pada 30 Ogos

SHAH ALAM, 20 Mei – Mahkamah Tinggi di sini hari ini menetapkan 30 Ogos untuk keputusan kes saman RM100 juta yang difailkan keluarga model Mongolia, Altantuya Shaariibuu, berhubung kematian wanita itu pada 2006.

Datuk Vazeer Alam Mydin Meera, yang kini Hakim Mahkamah Rayuan, menetapkan tarikh itu selepas saksi plaintif dan defendan selesai memberi keterangan.

Bapa mendiang, Dr Shaariibuu Setev, ibunya Altantsetseg Sanjaa serta dua anak lelaki Altantuya iaitu Mungunshagai Bayarjargal dan Altanshagai Munkhtulga, memfailkan tuntutan saman pada 4 Jun 2007 yang mendakwa kematian model itu telah menyebabkan mereka mengalami trauma mental dan psikologi, melayakkan mereka dibayar pampasan serta mendapat ganti rugi teladan dan teruk.

Mereka menamakan dua bekas anggota Unit Tindakan Khas (UTK), Cif Inspektor Azilah Hadri dan Koperal Sirul Azhar Umar, penganalisis politik Abdul Razak Baginda dan kerajaan sebagai defendan.

Mahkamah juga menetapkan 20 Jun ini untuk plaintif memfailkan hujahan dan 20 Julai bagi defendan menjawab hujahan itu serta 4 Ogos untuk kedua-dua pihak memfailkan hujahan balas.

Seramai 26 saksi plaintif termasuk bapa serta anak sulung Altantuya memberi keterangan dalam perbicaraan itu yang bermula pada 2019 manakala defendan iaitu kerajaan mengemukakan tiga saksi dan Abdul Razak memilih untuk tidak memberi keterangan bagi menjawab tuntutan saman tersebut.

Terdahulu, Peguam Kanan Persekutuan Zetty Zurina Kamarudin yang mewakili kerajaan Malaysia memaklumkan pihaknya menutup kes saman itu selepas saksi terakhir iaitu pesara polis, Datuk Mastor Mohd Ariff, 60, selesai memberi keterangan.

Mastor memberitahu mahkamah bahawa Azilah dan Sirul Azhar tidak terlibat dalam mana-mana operasi termasuk tugas khas serta sulit di antara 19 dan 20 Okt 2006 (tarikh Altantuya dikatakan hilang dan dibunuh).

Menjawab soalan peguam keluarga Altantuya, Sangeet Kaur Deo, saksi itu berkata beliau bertanggungjawab secara keseluruhan terhadap senjata api dan bahan letupan yang disimpan di stor pensenjataan ketika bertugas sebagai pegawai pemerintah di Bukit Aman.

Mastor juga bersetuju dengan cadangan peguam itu bahawa mana-mana anggota tidak boleh sewenang-wenangnya mengambil senjata api begitu sahaja tanpa kebenaran pegawai atasan.

Semalam, pegawai penyiasat bagi kes bunuh Altantuya, Superintenden Tonny Anak Lunggan, 42, memberitahu mahkamah bahawa tiada arahan daripada mana-mana pegawai atasan supaya Sirul Azhar mengeluarkan senjata api dari tempat simpanan di Bukit Aman pada 2006.

Beliau berkata berdasarkan Buku Daftar Keluar Masuk Senjata, Sirul Azhar telah mengeluarkan senjata bernombor siri S98756 jenis MP 5 (S) pada 4 Okt 2006 dan mengembalikannya pada 8.15 pagi 30 Okt tahun sama.

Pada prosiding hari ini, seorang lagi pesara polis, Sarjan Mejar Rosli Ibrahim, 51, yang merupakan saksi kedua pihak kerajaan turut memberi keterangan.- BERNAMA


PAU 2021: Bahas cadang pembaikan isu rakyat, perjuangan parti – Mahdzir

KUALA LUMPUR, 15 Mac – Para pembahas pada Perhimpunan Agung UMNO 2021 perlu memanfaatkan peluang perbahasan dengan mengemukakan cadangan bernas berkaitan isu rakyat, serta perjuangan parti dan bersifat terbuka yang pastinya menarik perhatian ramai pihak.

Naib Presiden UMNO Datuk Seri Mahdzir Khalid berkata perbahasan bukan saja isu berkait politik, sebab isu semasa yang rakyat mahu melihat ialah adalah selain daripada isu politik, isu pemulihan ekonomi, yang mahu dilakukan kerajaan yang dipimpin oleh UMNO di peringkat Persekutuan.

“Rakyat mahukan pemulihan ekonomi lebih cepat dan aktiviti orang cari makan, pendapatan boleh digerakkan. Saya ingat pembahas boleh memberi cadangan yang baik kepada kerajaan, selain bercakap pasal moratorium, mikro kredit, apa benda lagi yang boleh (kerajaan laksanakan),” katanya kepada Bernama di sini hari ini.

Mahdzir yang juga Pengerusi Jawatankuasa Usul berkata demikian ketika ditemui selepas taklimat bersama wakil pembahas negeri, yang turut dihadiri Timbalan Presiden UMNO Datuk Seri Mohamad Hasan, Setiausaha Agung UMNO Datuk Seri Ahmad Maslan dan Pengerusi Tetap UMNO Tan Sri Badruddin Amiruldin.

Ditanya sama ada terdapat usul berkaitan menyokong kepimpinan Perdana Menteri yang juga Naib Presiden UMNO Datuk Seri Ismail Sabri serta hala tuju Muafakat Nasional (MN) yang dirintis bersama PAS, Mahdzir yang juga Menteri Pembangunan Luar Bandar berkata usul berkenaan ada diusulkan oleh UMNO bahagian.

“Ada macam-macam usul… (ada) usul yang sokong Datuk Seri Ismail Sabri sebagai Perdana Menteri, kemudian usul berkaitan pilihan raya (bilakah) masa sesuai, serta usul berkait dengan kekuatan UMNO (bergerak) secara solo tanpa berpakat dengan org lain. (Hala tuju MN) ada tapi very mild,” katanya.

“Jadi jangan hanya tumpu pada isu politik (sahaja) oleh kerana kita sebahagian dari pemerintahan dan Perdana Menteri dari UMNO, bererti cadangan-cadangan yang kita inginkan daripada pembahas sebab cadangan itu akan dicatat oleh pihak kerajaan.

“Jika dahulu bila kita bukan kerajaan, kita bagi cadangan orang tak terima…sekarang ini dalam perhimpunan agung, tentu ada wakil-wakil daripada agensi kerajaan, kementerian yang hadir mendengar ucapan, dan oleh itu kita nak cadangan bernas apa yang patut dibuat oleh kerajaan” katanya.

Seramai 18 jurucakap meliputi wakil daripada negeri, Wanita, Pemuda, Puteri, siswa berbahas pada perhimpunan itu dengan menampilkan jurucakap daripada veteran UMNO dijemput sebagai pembahas buat julung kalinya.

Perhimpunan Agung UMNO 2021 yang berlangsung empat hari bermula esok, akan dimulakan dengan perasmian serentak Perhimpunan Agung Wanita, Pemuda dan Puteri oleh Timbalan Presiden UMNO Datuk Seri Mohamad Hasan di Dewan Merdeka esok, disusuli dengan perhimpunan ketiga-tiga sayap itu pada Khamis.

Perhimpunan kemudian diteruskan dengan ucapan dasar dan perasmian oleh Presiden parti Datuk Seri Dr Ahmad Zahid Hamidi pada Jumaat, dan diteruskan hingga Sabtu sebelum menutup tirai dengan penggulungan pemimpin parti.- BERNAMA


199 penggiat industri pelancongan Melaka terima bantuan RM253,500

AYER KEROH 22 April. – Seramai 199 penggiat industri pelancongan yang terkesan dengan pandemik COVID-19 di negeri ini menerima bantuan sekali bayar (one-off) keseluruhan berjumlah RM253,500 daripada kerajaan negeri Melaka hari ini.

Ketua Menteri Datuk Seri Utama Sulaiman Md Ali berkata, bantuan itu merangkumi pemberian RM1,000 kepada 120 pengusaha Agensi Kembara Pelancongan Negeri Melaka, bantuan RM2,000 kepada sembilan pengusaha inap desa (homestay) dan bantuan RM1,500 kepada 67 pengusaha chalet bumiputera negeri Melaka.

“Selain itu, bantuan sekali bayar RM5,000 turut diberikan kepada tiga persatuan iaitu Persatuan Pelancongan Melaka (MTA), Persatuan Hotel Malaysia Melaka (MAH) dan Persatuan Hotel Bajet Negeri Melaka (MyBHA),” katanya berucap pada Majlis Penyampaian Bantuan One-Off Kerajaan Negeri Melaka Kepada Penggiat Industri Pelancongan negeri Melaka di sebuah hotel di sini.

Hadir sama Pengerusi Jawatankuasa Pelancongan, Warisan dan Kebudayaan negeri Datuk Muhammad Jailani Khamis dan Pengurus Besar Bahagian Promosi Pelancongan (BPP) Sa’ari Basiron.

“Besar harapan saya agar penggiat industri pelancongan akan berganding bahu dengan kerajaan negeri dalam memastikan Melaka kekal menjadi destinasi pelancongan yang wajib dilawati,” katanya.

Dalam pada itu, Sulaiman memaklumkan kerajaan negeri menerusi BPP dan dengan kerjasama Perbadanan Produktiviti Malaysia (MPC) sedang melaksanakan Program Pensijilan Patuh dan Amal prosedur operasi standard (SOP) COVID-19 Negeri Melaka.

Melalui program itu, ujarnya, Melaka bakal menjadi negeri pertama di Malaysia ke arah 100 peratus patuh dan amal SOP COVID-19 di premis dan fasiliti pelancongan.


KPLB rangka dua syor tingkat pendapatan pekebun kecil Risda – Mahdzir

KUALA NERANG, 11 September – Kementerian Pembangunan Luar Bandar (KPLB) sedang merangka dua syor untuk dibentangkan kepada Perdana Menteri Datuk Seri Ismail Sabri Yaakob, bagi membantu meningkatkan pendapatan pekebun kecil getah Pihak Berkuasa Kemajuan Pekebun Kecil Perusahaan Getah (RISDA).

Menterinya Datuk Seri Mahdzir Khalid berkata syor tersebut ialah menaikkan harga lantai getah sekerap daripada RM2.50 sekilogram kepada lebih RM3 sekilogram dan melanjutkan tempoh Bantuan Musim Tengkujuh kepada pekebun kecil getah daripada tiga bulan kepada enam bulan.

Beliau berkata satu jawatankuasa kabinet telah diwujudkan melibatkan tiga kementerian iaitu KPLB, Kementerian Perusahaan Perladangan dan Komoditi (KPPK) dan Kementerian Kewangan, bagi memperhalusi dan mengenal pasti syor terbaik untuk dilaksanakan.

“Jadi saya akan bawa syor ini kepada Perdana Menteri setelah berbincang dengan KPPK, saya mewakili KPLB yang saya cakap hari ini sebab RISDA ada di bawah KPLB, satu lagi kementerian yang berkaitan ialah Kementerian Kewangan.

“Jadi biarlah kita bincang di peringkat KPLB, KPPK dan Kementerian Kewangan untuk kaedah yang terbaik, untuk dapat ditingkatkan sikit pendapatan pekebun kecil yang terjejas dengan harga getah yang rendah,” katanya kepada pemberita selepas menghadiri program Pekebun Kecil Makmur RISDA peringkat Kedah di sini hari ini.

Katanya, walaupun kementerian mengemukakan dua syor, tetapi hanya satu yang terbaik akan dipilih, memandangkan kedua-duanya akan melibatkan perbelanjaan yang besar oleh kerajaan.

“Pasal dua-dua melibatkan kos, contohnya Bantuan Musim Tengkujuh, kalau tiga bulan kos dia RM200 juta, kalau nak panjangkan jadi enam bulan, maknanya tambah lagi RM200 juta dan jadi RM400 juta setiap tahun.

“Harga lantai getah sekerap pula sekarang RM2.50 sekilogram, kalau nak naikkan ke RM3 ke RM3.10, setiap 10 sen itu kos dia RM100 juta, kalau naik 50 sen maknanya akan jadi RM500 juta, tiap-tiap tahun, jadi kerajaan boleh timbanglah nanti tengok yang mana yang terbaik,” katanya.

Mahdzir berkata pihaknya akan mengadakan perbincangan berkaitan syor itu dengan KPPK dalam minggu ini, sebelum dibawa ke Kementerian Kewangan dan seterusnya kepada Perdana Menteri yang akan menentukan tindakan susulan yang perlu dilakukan termasuk menyediakan kertas kabinet.


Pasukan Ragbi Melaka harapkan ‘tuah’ benam Johor esok

AYER KEROH 8 November – Pasukan Melaka mengharapkan tuah untuk membenam Johor dalam pertemuan Kumpulan A menerusi perlawanan Ragbi Piala Agong 2022 di Stadium Ragbi Mount Austin, Johor, esok.

Pengurus Pasukan Ragbi Melaka, Mohd Zahiruddin Ahmad berkata meskipun Melaka bukan pasukan pilihan, namun dia percaya dengan aksi yang akan dipamerkan pasukannya akan mencabar pasukan lawan dan tidak mustahil dapat membenam pasukan Johor.

Menurutnya, pada kejohanan kali ini, skuad kendalian jurulatih Aliff Nur Najmi Chua tampil dengan keseluruhan pemain tempatan yang akan beraksi dalam perlawanan terbabit dan dia percaya pasukan Melaka akan mencipta kebangkitan pada perlawanan itu.

“Pada kejohanan kali ini kita menggabungkan 60 peratus pemain baharu dan 40 peratus pemain lama. Kejohanan ini adalah pendedahan dalam usaha menggilap pemain-pemain baharu untuk tampil lebih baik dalam aksi-aksi mendatang.

“Kita tahun kita (Pasukan Melaka) bukanlah pasukan pilihan, namun kita percaya kita mampu memberi saingan dan cabaran kepada pasukan lawan dalam kejohanan ini,” katanya.

Beliau berkata demikian pada media dalam Majlis Pelancaran Jersi Rasmi Pasukan Ragbi Negeri Melaka Untuk Kejohanan Ragbi Piala Agong 2022 di sebuah hotel di sini, hari ini.

Mengulas lanjut, Mohd Zahiruddin berkata pasukan Melaka telah memulakan latihan sejak September lalu dan telah melakukan pemilihan 40 pemain terbaik dari seluruh Melaka untuk diketengahkan dalam kejohanan itu.

Untuk perlawanan peringkat kumpulan A, pada aksi pembukaan lalu, Johor tewas kepada Terengganu 30-17 dalam pertemuan di Stadium Tengku Muhammad Ismail, Kuala Terengganu.

Pasukan Melaka akan bertemu pasukan Terengganu pada 12 November di Kolej Matrikulasi Melaka, Masjid Tanah selepas menentang Johor di Stadium Ragbi Mount Austin, Johor esok petang.


KPDNHEP cadang ambil alih Tanjung Bidara Beach Resort sebagai pusat latihan

TANJUNG BIDARA 7 Okt. – Kementerian Perdagangan Dalam Negeri dan Hal Ehwal Pengguna (KPDNHEP) mempertimbangkan mengambil alih Tanjung Bidara Beach Resort, di sini sebagai pusat latihan penguatkuasanya.

Menterinya, Datuk Alexander Nanta Linggi berkata, pusat berkenaan penting bagi membolehkan latihan untuk pegawai terbabit diadakan secara berpusat, selain berfungsi sebagai lokasi pelbagai program membabitkan kementerian itu dengan anggota masyarakat.

“Kita sedang mempertimbangkan perkara itu kerana ia penting untuk meningkatkan keberkesanan pegawai penguat kuasa menjalankan tugas yang semakin mencabar sekarang,” katanya.

Beliau berkata demikian pada sidang media selepas program Perbarisan Kawalan Kehormat Sempena Hari Penguat Kuasa KPDNHEP di resort berkenaan, di sini semalam.

Difahamkan, padang kawad sebesar setengah padang bola sepak yang berfungsi sebagai lokasi program berkenaan dibina oleh kementerian itu beberapa tahun lalu dan sering dimanfaatkan untuk mengadakan program berkaitan kementerian berkenaan.

Resort itu terletak di atas puncak bukit berhampiran dengan pusat peranginan Perigi Lawa yang menjadi tumpuan pengunjung, terutama pada hujung minggu.

Bagaimanapun, pusat peranginan berkenaan mengalami penurunan jumlah pengunjung sejak beberapa tahun lalu, sekali gus memberi kesan kepada kadar penginapan di resort berkenaan.

Bagaimanapun, Majlis Perbandaran Alor Gajah (MPAG) berusaha meningkatkan semula kehadiran pengunjung dengan memindahkan pasar malam dari tepi jalan di Kampung Balik Batu, Tanjung Bidara ke kawasan letak kenderaan berhampiran resort berkenaan pada setiap Isnin.


Melaka United curi satu mata dalam aksi ‘thriller’ di Kota Bharu

KELAB Bolasepak Melaka United (Melaka United FC) terpaksa berpuas hati dengan membawa pulang satu mata dari Kota Bharu selepas mencatat keputusan seri 3-3 dengan Kelantan United FC, malam tadi.

Dalam aksi keempat kumpulan C saingan Piala Malaysia 2021 itu, skuad Hang Tuah bagaimanapun terpaksa bermandi peluh apabila ketinggalan sebanyak tiga kali sebelum berjaya mengikat kedudukan di saat-saat akhir.

Pada minit ke-38, Melaka United sekali lagi dikejutkan dengan gol kedua tuan rumah yang dijaringkan penyerang importnya, Gassama Alfusainey sekali gus menyaksikan nedudukan separuh masa pertama berakhir 2-1 memihak tuan rumah.

Melaka United kekal memimpin kumpulan C dengan mengutip 10 mata daripada empat perlawanan, selain turut diberi kemenangan percuma 3-0 selepas Negeri Sembilan FC menarik diri dari saingan Piala Malaysia 2021 akibat COVID-19.

Aksi terakhir kumpulan C menyaksikan Melaka United bakal melayani kunjungan Kedah Darul Aman FC di Stadium Hang Jebat, 9 Nov ini.


Bajet 2023: Kerajaan laksana Rancangan Tebatan Banjir sehingga 2030

Menteri Kewangan Tengku Datuk Seri Zafrul Tengku Abdul Aziz ketika membentangkan Rang Undang-Undang Perbekalan 2023 di Dewan Rakyat hari ini berkata bagi 2023, sebahagian besar projek akan dianugerahkan dengan anggaran perbelanjaan RM700 juta.

Beliau berkata antara projek utama yang digerakkan termasuk pelaksanaan projek Empangan Sabo bernilai RM562 juta di 46 lokasi seluruh negara bagi mengurangkan risiko banjir puing dan banjir lumpur seperti tragedi banjir di Baling, Kedah.

“Selain itu, pembinaan kolam takungan dwifungsi bernilai hampir RM2 bilion melibatkan jajaran di sepanjang Sungai Klang dan Sungai Rasau di Selangor sebagai strategi serampang dua mata mengatasi masalah banjir dan sebagai sumber penyimpanan bekalan air mentah,” katanya.

Menurutnya, kerajaan juga melaksanakan projek fasa tambahan Lembangan Sungai Bersepadu di Sungai Golok di Kelantan hampir RM500 juta dan penaiktarafan sistem ramalan cuaca bagi memperkasa ramalan dan amaran banjir di peringkat nasional.

“Ia sebagai langkah persediaan proaktif, Kementerian Kewangan akan terus menyalurkan tambahan RM400 juta kepada NADMA supaya bersiap-siaga membantu dengan segera jika berlaku banjir pada hujung tahun ini.

“Bagi 2023 juga, kerajaan telah menyediakan peruntukan awal RM100 juta di bawah Tabung Bantuan Bencana Negara dan Kementerian Kewangan bersedia untuk menambahkan peruntukannya mengikut keperluan,” katanya.

Sementara itu, beliau berkata sebagai langkah persediaan Angkatan Tentera Malaysia menghadapi sebarang bencana, dua buah hospital medan tambahan melibatkan kos RM47 juta akan siap pada hujung tahun ini di Kluang, Johor dan Kota Kinabalu di Sabah.

Tengku Zafrul berkata sebagai tambahan, sebanyak 50 unit ambulans juga akan ditempatkan di kem tentera, sedia untuk dikerahkan membantu jika berlaku bencana.

“Antaranya menyertai kursus kebombaan bagi mempersiap diri sekiranya berdepan sebarang bencana seperti banjir dan kebakaran di peringkat komuniti,” katanya. – BERNAMA


Lebih 14.3 juta dos vaksin diberikan setakat semalam – Dr Adham

KUALA LUMPUR 19 Julai – Jumlah pemberian vaksin COVID-19 kini mencecah 14,347,285 dos suntikan di seluruh negara setakat semalam, kata Menteri Kesihatan Datuk Seri Dr Adham Baba.

Menerusi perkongsian infografik data pemberian vaksin COVID-19 di Twitter, beliau memaklumkan daripada jumlah itu, sebanyak 4,531,550 individu lengkap dos kedua iaitu 13.9 peratus populasi negara.

Menerusi hantaran sama, Labuan kekal negeri yang mencatatkan peratusan penduduk dewasa lengkap dua dos vaksinasi tertinggi dengan 62 peratus, diikuti Sarawak (43.8 peratus), Perlis (36.1 peratus), Negeri Sembilan (20 peratus) dan Lembah Klang (19.9 peratus).


Jasad anggota tentera di Bera, Pahang lemas ditemui

BERA 1 September – Jenazah anggota tentera 10 Briged Para yang dipercayai lemas ketika menjalani latihan Eksesais PARA PREDATOR di Bera, Pahang Sabtu lalu ditemukan pagi tadi.

Menurut kenyataan itu, TDM menerima maklumat penemuan jasad Allahyarham Lans Koperal Mohamad Azrin Mohamad Isa, 27, ditemui oleh penduduk Kampung Serengkam, Maran, Pahang pada jam 8.15 pagi tadi.

TDM berkata, Mohamad Azrin dari pasukan kompeni PANDURA dipercayai lemas dan hilang ketika penyusupan menyeberangi Sungai Pahang bagi Eksesais PARA PREDATOR Siri 1/2021 di Kawasan Am, Bera, Pahang.

Berikutan penemuan itu, TDM turut mengucapkan terima kasih kepada semua agensi dan penduduk kampung yang terlibat dalam operasi mencari dan menyelamat (SAR) anggota berkenaan.

“TDM merakamkan penghargaan terima kasih kepada Jabatan Bomba dan Penyelamat Malaysia (JBPM) Zon 2 Pahang, Polis Diraja Malaysia (PDRM), Angkatan Pertahanan Awam Malaysia (APM) serta penduduk kampung.

“Mana-mana agensi lain yang turut terlibat diucapkan terima kasih kerana membantu secara langsung dan tidak langsung dalam melaksanakan SAR yang bermula 4.50 petang, 29 Ogos lalu,” kata kenyataan itu.

Sementara itu, adik arwah, Noor Suhada Mohamad Isa, 24, ketika dihubungi Melaka Hari Ini (MHI) hari ini memberitahu jenazah akan dibawa pulang ke kampung halamannya di Kedah sebelum dikebumikan di sana.


195,923 individu divaksin setakat semalam- Dr Noor Hisham

Ketua Pengarah Kesihatan Tan Sri Dr Noor Hisham Abdullah berkata, menurut laporan harian pemberian dos satu vaksin mengikut negeri, Sarawak merekodkan jumlah suntikan dos pertama vaksin tertinggi dengan 27,500 individu, diikuti Selangor (19,251), Kuala Lumpur (16,887) dan Pahang (16,342).

“Di Pulau Pinang pula 7,781 orang mendapatkan vaksinasi, Melaka (5,365); Perlis (4,158); Putrajaya (2,941) dan Labuan (2,260),” katanya menerusi infografik yang dimuat naik di Twitter dan Facebooknya, hari ini.

Pada 24 Februari lalu, program imunisasi itu dilancarkan dengan Perdana Menteri Tan Sri Muhyiddin Yassin dan Dr Noor Hisham menjadi antara individu terawal menerima suntikan dos pertama vaksin COVID-19, jenis Pfizer-BioNTech.


KWSP perincikan mekanisme bagi FSA2, bermula 7 April

KUALA LUMPUR, 3 April – Kumpulan Wang Simpanan Pekerja (KWSP) telah memperincikan mekanisme serta terma dan syarat bagi Fasiliti Sokongan Akaun Dua (FSA2) yang akan dilaksanakan dalam dua fasa, bermula 7 April bagi fasa satu.

Menurut KWSP dalam kenyataan hari ini, ahli yang memenuhi kriteria kelayakan boleh memohon menerusi bank yang mengambil bahagian iaitu MBSB Bank dan Bank Simpanan Nasional (BSN), selain mempertimbangkan penyertaan lebih banyak bank.

“Semasa fasa satu, yang akan bermula pada 7 April dan kekal dibuka selama setahun, ahli yang layak berumur 40 tahun ke atas boleh memohon, tertakluk kepada kesediaan bank yang mengambil bahagian,” menurut KWSP.

Institusi itu memaklumkan dengan kemudahan berkenaan semua ahli KWSP warganegara Malaysia di bawah umur 55 tahun boleh membuat notis awal untuk Pengeluaran Umur 50 Tahun atau 55 Tahun, dengan syarat mereka mempunyai jumlah minimum RM3,000 dalam Akaun Dua KWSP.

“Jumlah pembiayaan maksimum telah ditetapkan pada RM50,000, tertakluk kepada baki Akaun Dua KWSP, dengan tempoh pembayaran balik sehingga 10 tahun,” menurut kenyataan itu.

Jelas KWSP, kadar faedah (konvensional) atau kadar keuntungan (Islamik) yang akan dikenakan oleh bank yang mengambil bahagian di bawah program itu adalah antara empat hingga lima peratus, lebih rendah dan lebih berpatutan daripada kadar pasaran semasa iaitu lapan hingga 15 peratus.

“Sekiranya ahli membuat notis awal untuk Pengeluaran Umur 50 Tahun, KWSP akan membayar prinsipal dan dividen terkumpul daripada Akaun Dua ke dalam akaun pembiayaan ahli dengan bank pada mana-mana peringkat umur antara 50 dan 54 tahun mengikut pilihan ahli.

“Jika ahli memilih Pengeluaran Umur 55 Tahun, KWSP akan membayar prinsipal dan dividen terkumpul daripada Akaun Dua ke dalam akaun pembiayaan ahli dengan bank pada umur 55 tahun,” menurut kenyataan itu.

Selain itu, KWSP memaklumkan jumlah yang dibayar akan digunakan untuk menjelaskan baki pembiayaan peribadi, sekiranya ada, sebelum memulangkan sebarang lebihan kepada ahli.

Menurut badan itu, simpanan ahli akan kekal dalam Akaun Dua dan terus menerima dividen tahunan KWSP, seterusnya membolehkan mereka menerima manfaat daripada kuasa pengkompaunan dividen ke atas simpanan persaraan, di samping masih memenuhi keperluan kewangan jangka pendek mereka.

“Ahli boleh membatalkan notis awal Pengeluaran Umur 50 Tahun atau 55 Tahun dengan memaklumkannya kepada KWSP sekiranya telah menyelesaikan sepenuhnya pembiayaan peribadi mereka.

“Sebaik sahaja notis awal dibatalkan, jumlah yang dipohon untuk pengeluaran (prinsipal dan dividen terkumpul) dalam Akaun 2 boleh digunakan untuk pengeluaran prapersaraan lain daripada KWSP,” katanya

Menurut KWSP, FSA2 bertujuan membantu ahli mendapatkan pembiayaan peribadi daripada institusi perbankan dan simpanan dalam Akaun Dua hanya boleh digunakan untuk membayar pembiayaan peribadi ini menerusi permohonan awal Pengeluaran Bersyarat Umur 50 Tahun atau 55 Tahun, berdasarkan pengeluaran sedia ada yang dibenarkan di bawah Akta KWSP 1991 (Akta).

“Pihak bank akan mentadbir sepenuhnya proses permohonan untuk pembiayaan peribadi melalui kemudahan ini, tertakluk kepada penilaian pembiayaan dan rangka kerja kredit mereka.”

Menurut KWSP, permohonan pembiayaan peribadi boleh dibuat secara dalam talian menerusi institusi perbankan yang mengambil bahagian dan ahli perlu melakukan semakan kelayakan sebelum memohon di https://fsa2.kwsp.gov.my yang turut menyediakan soalan-soalan lazim berserta jawapan berkenaan fasiliti itu bermula 5 April ini.

Ahli juga perlu mendaftar atau mengemas kini nombor telefon bimbit menerusi terminal kendiri di mana-mana cawangan KWSP bagi tujuan penerimaan kod pemberian kuasa transaksi (TAC) untuk pengesahan identiti.

Untuk maklumat lanjut mengenai FSA2, ahli boleh merujuk laman web KWSP di www.kwsp.gov.my atau hubungi Pusat Pengurusan Perhubungan di 03-8922 6000.


Daftar pemilih tambahan April 2022 dibuka untuk semakan – SPR

KUALA LUMPUR, 19 Mei – Daftar Pemilih Tambahan Bulan April Tahun 2022 (DPT BLN4/2022) yang telah diperaku dan diwartakan hari ini, kini dibuka untuk semakan.

Setiausaha Suruhanjaya Pilihan Raya (SPR) Datuk Ikmalrudin Ishak dalam kenyataan hari ini berkata DPT BLN4/2022 dibuka selama 30 hari mulai hari ini hingga 17 Jun depan.

Beliau berkata DPT BLN4/2022 itu mengandungi nama bagi 40,201 warganegara yang berumur 18 tahun dan ke atas bagi tempoh 1 hingga 30 April lepas yang didaftarkan secara automatik sebagai pemilih baharu, 9,972 orang pemilih berdaftar yang bertukar bahagian pilihan raya dan 3,669 orang pemilih bertukar status atau kategori pengundi.

Untuk semakan, beliau berkata SPR menyediakan lima kaedah iaitu melalui portal SPR di pautan https://www.spr.gov.my atau https://mysprsemak.spr.gov.my dan portal rasmi Pejabat-pejabat Pilihan Raya Negeri di pautan http://ppn.spr.gov.my.

Selain itu, semakan juga boleh dilakukan menerusi aplikasi dalam talian di https://myspr.spr.gov.my, aplikasi mudah alih MySPR Semak dan hotline SPR di talian 03-8892 7018.

“SPR menyeru kepada warganegara yang berumur 18 tahun dan ke atas dalam tempoh 1 hingga 30 April 2022 dan mana-mana pemilih berdaftar yang telah memohon pertukaran bahagian pilihan raya atau pertukaran status untuk menyemak nama mereka dalam DPT BLN4/2022.

”Sekiranya mereka mendapati namanya tidak disenaraikan dalam DPT BLN4/2022, mereka boleh membuat tuntutan dengan mengisi Borang C (tuntutan) melalui aplikasi dalam talian di pautan https://myspr.spr.gov.my atau hadir ke Pejabat Pilihan Raya Negeri yang berkenaan,” katanya.

Beliau berkata pemilih berdaftar di sesuatu bahagian pilihan raya yang membuat semakan dan berhasrat membuat bantahan kemasukan nama pemilih yang membuat pertukaran ke bahagian pilihan rayanya dengan mengisi Borang D (bantahan) dan hadir ke Pejabat Pilihan Raya Negeri yang berkenaan.

“Borang C dan Borang D juga boleh dimuat turun dari portal Pejabat-Pejabat Pilihan Raya Negeri di pautan http://ppn.spr.gov.my dan hendaklah dikemukakan kepada Pengarah Pilihan Raya Negeri berkenaan pada waktu pejabat pada mana-mana hari bekerja sepanjang tempoh semakan DPT BLN4/2022,” katanya. – BERNAMA


Ramai kesal ‘Abah’ batalkan HSR KL-S’pura

AYER KEROH 16 Nov – Banyak pihak menzahirkan rasa kecewa di atas pembatalan projek Kereta Api Berkelajuan Tinggi (HSR) Kuala Lumpur ke Singapura yang dibuat oleh kerajaan pimpinan Tan Sri Muhyiddin Yassin sebelum ini.

Antara yang meluahkan rasa kesal ialah Persatuan Penjaja, Peniaga dan Pengusaha Kecil Melayu Negeri Melaka yang menganggap pembatalan tersebut sebagai merugikan.

Menurut Yang Dipertuanya Datuk Zaleha Bujang, projek HSR disifatkan penting kerana ia bakal membawa limpahan ekonomi kepada rakyat dan sektor pelancongan negeri ini, sekali gus memberi tempias kepada peniaga.

“Pada saya memang tak sepatutnya dibatalkan projek HSR sehingga ke Singapura, limpahan ekonomi ini memang patut diperluaskan…maksudnya (bila dibatalkan) kita sudah sekat ekonomi dari segi pelancongan.

“Sedangkan kita memang mengharapkan pelancong-pelancong daripada luar negara seperti Cina, malah Singapura ini juga seperti luar negara yang akan mendatangkan impak ekonomi.

“Jika projek HSR ini hanya sampai ke Johor Bahru sudah tentu menjadi kerugian juga untuk Negeri Melaka sebab negeri kita sebagai ‘bypass’ sahaja kepada pengunjung,” katanya kepada Melaka Hari Ini.

Justeru, beliau menyambut baik usaha Ketua Menteri, Datuk Seri Utama Sulaiman Md Ali yang mahu memperjuangkan projek HSR KL-S’pura itu diteruskan semula sekiranya diberi mandat untuk mentadbir negeri ini.

Dalam pada itu, nada sama turut disuarakan oleh Pengerusi Persatuan Hotel Bajet Malaysia (MyBHA) Melaka, Sazali Sabri yang meluahkan rasa terkilan apabila Melaka bakal hilang satu manfaat besar dari sudut ekonomi.

Sebagai pemain industri pelancongan, beliau melihat, sekiranya projek tersebut dapat diteruskan ke Singapura, Melaka akan mendapat banyak manfaat selain meningkatkan nilai hartanah di bumi bertuah ini.

“Kesal, amat kesal, sepatutnya kita dapat limpahan manfaat apabila projek itu diteruskan ke Singapura, namun apabila dibatalkan, kita hilang satu nikmat untuk menarik pelancong dari Singapura ke Melaka.

“Saya yakin, pembinaan HSR ini sendiri akan menjimatkan banyak masa, jadi pelancong dari Singapura hendak melancong ke Melaka tidak perlu bersesak dalam kesesakan lalu lintas untuk melancong ke Melaka.

“Selain itu, antara manfaat lain, ramai yang menetap di Melaka mampu berulang alik ke ibu kota (Kuala Lumpur) dengan jimatnya selain nilai hartanah di Melaka akan melonjak tinggi,” ujarnya.

Sementara itu, Presiden Persatuan Pelancongan Melaka (MTA), Madelina Kuah pula menyifatkan projek HSR dapat menambah kemasukan pelancong khususnya yang berkeluarga dari Singapura.

“Jika ada HSR sudah pasti ia akan memudahkan pelancong dari Singapura masuk terus ke Melaka dan (bila dibatalkan) kita sudah tidak dapat ‘volume’ yang sepatutnya kita terima khususnya membabitkan pelancong yang datang secara berkumpulan,” katanya.

Laluan kereta api sejauh 350 kilometer yang pada mulanya telah dipersetujui oleh kedua-dua belah pihak pada 2013 itu akan bergerak dari stesen terminal pusat bandar Kuala Lumpur ke terminal di Jurong East, Singapura, selain turut melibatkan hentian di Melaka.


MBMB proaktif tangani sampah, vandalisme pada Sambutan Hari Malaysia 2022

MELAKA, 15 September – Majlis Bandaraya Melaka Bersejarah (MBMB) mengambil beberapa langkah proaktif dalam memastikan tiada kerosakan landskap atau vandalisme berlaku di sekitar Dataran Memorial Pengisytiharan Kemerdekaan, lokasi sambutan Hari Malaysia 2022 malam esok.

Datuk Bandar MBMB Datuk Zainal Abu berkata pihaknya mengambil iktibar dengan apa yang berlaku di Dataran Merdeka, terutama kerugian yang dialami oleh Dewan Bandaraya Kuala Lumpur (DBKL) pada sambutan Hari Kebangsaan 31 Ogos lepas.

“Malah berbeza dengan sambutan di Dataran Merdeka, hiasan sambutan di sini hanya menumpukan hiasan pada pentas utama dan khemah orang kenamaan” katanya ketika dihubungi Bernama.

Bagaimanapun, beliau realistik dan tidak menolak kemungkinan berlakunya pembuangan sampah, kerosakan dan vandalisme memandangkan jangkaan pengunjung lebih 10,000 orang pada sambutan malam esok, kapasiti berganda daripada majlis-majlis yang dianjurkan sebelum ini.

Justeru, Zainal berkata tiga akses utama ke lokasi sambutan itu iaitu jalan masuk melalui Hotel Equatorial, Bangunan Merah dan Dataran Pahlawan dikekalkan dengan hiasan termasuk pokok sedia ada bagi meminimumkan kerosakan yang dijangka berlaku.

“Seperti di Dataran Pahlawan, memang kita kosongkan tanpa sebarang hiasan kerana kita mahu pengunjung memberi tumpuan pada perjalanan majlis melalui skrin gergasi yang disediakan,” katanya.

Beliau juga berharap pengunjung tempatan sentiasa menjaga imej negara memandangkan sambutan yang diadakan di kawasan terbuka itu juga akan dihadiri pelancong asing.

“Jadi kita ingatkan pengunjung terutama masyarakat Melaka agar berdisiplin dan sentiasa ingat mereka telah memasuki sebuah negeri maju. Jadi mestilah bermentaliti negeri maju yang ada peraturan bersabit dengan kebersihan,” katanya.


Kes COVID-19 tidak meningkat meskipun ramai perantau pulang – Dr Izani

KOTA BHARU, 10 Mei – Bilangan kes COVID-19 di Kelantan tidak menunjukkan peningkatan meskipun dengan kepulangan begitu ramai perantau menyambut Hari Raya Aidilfitri baru-baru ini.

Pengerusi Jawatankuasa Kerajaan Tempatan, Perumahan dan Kesihatan negeri Dr Izani Husin berkata meskipun jangkaan awal akan berlaku kenaikan kes, namun sebaliknya berlaku dan jumlah kes masih pada dua digit.

Beliau berkata keadaan itu menunjukkan keberkesanan Pelan Pemulihan COVID-19 yang dilaksanakan oleh kerajaan seperti penekanan kepada pematuhan prosedur operasi standard (SOP) dan program vaksinasi termasuk dos penggalak.

“Syukur kerana kita sudah masuk fasa peralihan ke endemik dan bilangan kes tidak banyak walaupun di peringkat awal kita menjangkakan dengan migrasi ramai rakyat dari negeri yang kes COVID-19 tinggi ke sini, maka akan berlaku kenaikan.

“Kita bersyukur kerana sehingga hari ini iaitu seminggu sebelum dan seminggu selepas Aidilfitri kes masih tidak menunjukkan peningkatan dan masih kekal di dua digit,” katanya kepada pemberita selepas Majlis Hari Raya Bersama Media di pejabatnya di Kota Darul Naim, di sini hari ini.

Katanya meskipun terdapat kes baharu, jumlahnya tidak tinggi malah kemasukan ke hospital juga berkurangan termasuk kes serius yang membawa kepada kematian.

“Bagi saya vaksin amat berkesan bagi mencegah COVID-19 daripada menjadi semakin buruk dan ia satu kejayaan besar kepada usaha kerajaan,” katanya.

Sementara itu mengulas mengenai kadar vaksinasi dalam kalangan kanak-kanak dan dos penggalak yang agak rendah di negeri ini, Dr Izani berkata jumlah kes yang semakin berkurangan mungkin menyebabkan sebahagian penduduk menangguhkan vaksinasi.


Ribut petir, hujan lebat landa Melaka dan beberapa negeri hingga 7 malam

KUALA LUMPUR, 7 Mac – Ribut petir dan hujan lebat diramal berlaku di beberapa negeri sehingga pukul 7 malam ini, demikian amaran dikeluarkan Jabatan Meteorologi Malaysia (MetMalaysia).

Amaran yang dikeluarkan MetMalaysia pada pukul 2.50 petang itu menyatakan, kawasan terlibat di Kedah adalah Yan, Kuala Muda, Baling, Kulim dan Bandar Baharu; Pulau Pinang (Seberang Perai Utara, Seberang Perai Tengah dan Seberang Perai Selatan), Pahang (Raub, Bentong, Temerloh, Maran, Bera dan Rompin) dan Perak.

Turut terlibat Selangor, Kuala Lumpur, Putrajaya, Negeri Sembilan, dan Melaka, sementara Johor melibatkan Tangkak, Segamat, Muar, Batu Pahat, Kluang, Pontian, Kulai dan Johor Bahru, Sabah di Pantai Barat (Tuaran dan Ranau) serta Sandakan (Tongod). – BERNAMA


Ibu bapa perlu elak bawa bayi, anak di bawah lima tahun ke tempat sesak termasuk pasar raya

KUALA LUMPUR 2 Jun – Ibu bapa perlu mengambil tindakan proaktif bagi melindungi kanak-kanak daripada terdedah kepada jangkitan COVID-19 susulan peningkatan kes terutama melibatkan bayi berumur kurang setahun dan kanak-kanak di bawah usia lima tahun.

Ketua Pengarah Kesihatan Tan Sri Dr Noor Hisham Abdullah berkata, ibu bapa yang mempunyai bayi dan kanak-kanak di bawah usia lima tahun perlu menjalankan tanggungjawab dengan kekal berada di rumah serta tidak membawa anak mereka ke tempat berisiko.

Beliau berkata ini termasuk pasar raya, pasar awam serta tempat sesak lain dan menyarankan ibu bapa membuat pembelian secara dalam talian bagi mendapatkan keperluan harian.

“Semua pihak terutama ibu bapa diseru untuk mengambil berat isu keselamatan serta kesihatan golongan kanak-kanak ini memandangkan mereka masih kecil dan sistem pertahanan tubuh mereka yang belum matang.

“Oleh itu, mereka cenderung untuk dijangkiti virus SARS-CoV-2. Kumpulan ini juga belum termasuk dalam golongan usia yang layak menerima suntikan vaksin melalui Program Imunisasi COVID-19 Kebangsaan,” menurutnya dalam kenyataan mengenai perkembangan COVID-19 hari ini.

Dr Noor Hisham berkata ibu bapa dan masyarakat sekitar juga harus mendaftarkan diri untuk vaksinasi bagi mewujudkan persekitaran lebih selamat untuk kanak-kanak sekali gus melindungi mereka daripada jangkitan COVID-19.

Selain itu, beliau menyarankan ibu bapa memantau pergerakan anak mereka agar kekal berada di rumah dan tidak keluar berjumpa kawan atau mengunjungi jiran tetangga.

Katanya anak-anak perlu dinasihatkan untuk sentiasa memakai pelitup muka dan mengamalkan kebersihan kendiri yang betul jika terpaksa keluar rumah atas urusan yang tidak dapat dielakkan seperti ke hospital atau klinik.

Pada Isnin, Menteri Kesihatan Datuk Seri Dr Adham Baba memaklumkan bahawa sejumlah 82,341 kanak-kanak dan bayi telah dikesan dijangkiti COVID-19 di Malaysia.


Masyarakat main peranan penting elak kejadian lemas

PANTAI KUNDOR 5 November – Masyarakat dan pengunjung pantai diminta agar memainkan peranan dalam mengelakkan kejadian lemas di pantai seperti yang berlaku di Pantai Puteri, di sini, petang semalam.

Ahli Dewan Undangan Negeri (Adun) Pantai Kundor Tuminah Kadi berkata, sikap cakna masyarakat dalam membantu mengawasi dan saling mengingatkan mengenai aspek keselamatan khusus apabila membabitkan pengunjung dalam kalangan kanak-kanak yang beriadah tanpa pengawasan orang dewasa atau penjaga adalah amat diharapkan.

“Ibu bapa atau penjaga juga diingatkan supaya memantau pergerakan anak masing-masing bagi mengelakkan kejadian sama daripada berulang. Kepada orang ramai pula jika nampak kanak-kanak mandi tanpa mengawasan tegur dan nasihati mereka.

“Untuk makluman, tahun ini sahaja, sudah dua kes lemas direkodkan di pantai ini dan disebabkan itu kita minta peranan semua pihak, khususnya ibu bapa dan keluarga itu sendiri,” katanya yang ditemui ketika melawat ke lokasi kejadian lemas yang mengorbankan nyawa kanak-kanak berusia enam tahun.

Tuminah berkata, aspek pemantauan di Pantai Puteri sentiasa dilakukan Jabatan Laut, namun disebabkan pantai yang panjang ia sukar untuk dilakukan secara menyeluruh, berikutan itu keprihatinan semua pihak amat diharapkan.


220 laporan skim penipuan pelaburan Zuttelo, kerugian lebih RM84 juta

KUALA LUMPUR, 8 Dis – Polis Diraja Malaysia (PDRM) menerima 220 laporan berhubung skim penipuan Zuttelo melibatkan kerugian keseluruhan berjumlah RM84,579,831.76 sejak Ogos lepas.

Setiausaha Polis Malaysia Datuk Noorsiah Mohd Saaduddin berkata pihaknya menerusi Jabatan Siasatan Jenayah Komersial (JSJK) sedang menyiasat sindiket berkenaan yang dikesan aktif menjalankan kegiatan penipuan itu di seluruh negara sejak dua tahun lepas.

“Skim pelaburan ini menawarkan sembilan pakej pelaburan dengan jumlah pelaburan antara USD630 hingga USD12,700 dengan setiap pelabur dijanjikan pulangan minimum sebanyak 16.5 peratus sebulan,” katanya dalam kenyataan hari ini.

Beliau berkata pelabur yang berminat perlu mendaftar melalui aplikasi www.8liga.net dan diberi pilihan sama ada melabur dalam bentuk wang tunai atau mata wang kripto.

Noorsiah berkata kes disiasat mengikut Seksyen 420 Kanun Keseksaan dan PDRM mengingatkan orang ramai untuk sentiasa berwaspada serta melaksanakan semakan yang lebih terperinci dari sumber-sumber rasmi seperti Semak Mule, alert list Bank Negara Malaysia dan Suruhanjaya Sekuriti Malaysia sebelum membuat keputusan untuk menyertai apa jua skim pelaburan.

Sebelum ini, Setiausaha Agung Pertubuhan Kemanusiaan Masyarakat Antarabangsa Malaysia Datuk Hishamuddin Hashim mendakwa sindiket penipuan pelaburan tersebut sudah menjerat kira-kira 10,000 mangsa dengan kerugian kira-kira RM3 bilion dalam tempoh dua tahun lepas.


Malaysia terima 182,520 dos tambahan vaksin COVID-19 Pfizer-Biontech esok

PUTRAJAYA, 23 Feb. – Malaysia akan menerima 182,520 dos tambahan vaksin COVID-19 jenis Pfizer-BioNTech esok (Rabu), untuk edaran ke negeri-negeri yang belum menerima bekalan, kata Menteri Penyelaras Program Imunisasi COVID-19 Kebangsaan Khairy Jamaluddin.

Beliau yang juga Menteri Sains, Teknologi dan Inovasi berkata, vaksin berkenaan yang dikeluarkan di Belgium dijadualkan tiba melalui Lapangan Terbang Antarabangsa Kuala Lumpur (KLIA) pada sebelah pagi dari Singapura.

“Vaksin yang bakal tiba ini akan dihantar ke negeri-negeri yang belum menerima bekalan,” katanya dalam sidang media selepas melakukan simulasi Program Imunisasi COVID-19 Kebangsaan di sini, hari ini.

Khairy berkata, vaksin itu akan diedarkan ke Kedah, Melaka, Negeri Sembilan dan Perak esok (Rabu, 24 Februari), manakala Pahang, Terengganu, Kelantan, Sabah, Sarawak dan Wilayah Persekutuan Labuan pula, pada Khamis (25 Februari).

Kumpulan pertama bekalan vaksin Pfizer-BioNTech melibatkan 312,390 dos selamat tiba di Malaysia melalui pintu masuk negara di Lapangan Terbang Antarabangsa Kuala Lumpur (KLIA), Sepang; Johor dan Pulau Pinang pada 21 Februari (Ahad).

Program Imunisasi COVID-19 Kebangsaan dilaksanakan dalam tiga fasa bermula 24 Februari ini, dengan Fasa 1 dari Februari hingga April 2021 untuk kumpulan petugas barisan hadapan melibatkan 500,000 orang.

Fasa 2 pula iaitu dari April hingga Ogos membabitkan kumpulan warga emas berumur 65 tahun ke atas, golongan berisiko tinggi serta orang kurang upaya melibatkan 9.4 juta orang, manakala Fasa 3 dari Mei 2021 hingga Feb 2022 untuk penduduk di Malaysia berumur 18 tahun ke atas – warganegara dan bukan warganegara – dengan sasaran lebih 13.7 juta orang.

Khairy sebelum ini dilaporkan berkata Perdana Menteri Tan Sri Muhyiddin Yassin dan Ketua Pengarah Kesihatan Dr Noor Hisham Abdullah, akan menjadi antara penerima pertama suntikan vaksin COVID-19 pada Rabu ini, yang menandakan Program Imunisasi COVID-19 Kebangsaan dimulakan lebih awal daripada jadual asal pada 26 Februari.


Dr Mahathir dibenar keluar IJN hari ini

KUALA LUMPUR, 23 Dis – Bekas Perdana Menteri Tun Dr Mahathir Mohamad dibenakan keluar dari Institut Jantung Negara (IJN) pada kira-kira pukul 11.30 pagi tadi.

Dalam satu kenyataan hari ini, IJN berkata Dr Mahathir telah menjalani beberapa siri pemeriksaan kesihatan dan bersedia untuk didiscaj seperti yang dijadualkan.

Dr Mahathir dan isteri Tun Dr Siti Hasmah Mohamad Ali mengucapkan terima kasih kepada semua yang mendoakan beliau, menurut kenyataan itu.


Melaka ‘ejen’ bekalan telur, daging

SERI NEGERI, 14 Mac – Pelbagai langkah dilakukan dalam usaha menangani krisis bekalan makanan di negeri ini, kata Exco Kemajuan Desa, Pertanian dan Industri Asas Tani negeri, Datuk Abdul Razak Abdul Rahman.

Jelasnya, antara langkah dijalankan adalah dengan menubuhkan Pasukan khas Egg Action Team (EAT) dan Melaka Beef Kiosk, bagi memastikan keterjaminan bekalan bahan mentah itu kepada rakyat.

“Untuk pengetahuan pasukan EAT kita dengan kerjasama Lembaga Pemasaran Pertanian Persekutuan (FAMA) Melaka mendapat pujian kerana membantu kementerian untuk mengumpulkan seberapa banyak telur di seluruh Melaka untuk disalurkan ke seluruh negara.

“Kita akan bekerjasama bersama FAMA untuk menjadi pengeluar utama, mendapatkan bekalan konsisten, selain menjalankan hebahan dan promosi di platform pemasaran atas talian.

“Kita juga akan mewujudkan Melaka Beef Kiosk di enam kawasan parlimen sebagai langkah mengatasi masalah ketidakcukupan bekalan daging di negeri ini,” katanya.

Beliau berkata demikian ketika menjawab soalan lisan Fairul Nizam Roslan (BN-Asahan) mengenai Jawatankuasa Task Force pada Persidangan Pertama, Penggal Kedua, hari kedua Dewan Undangan Negeri (DUN) Melaka Ke-15, di sini, hari ini.


Piala Malaysia dibatalkan

Keputusan itu dicapai dalam satu mesyuarat khas Ahli Lembaga Pengarah MFL selepas rayuan untuk meneruskan kejohanan itu ditolak Majlis Keselamatan Negara (MKN) semalam.

Ketua Pegawai Eksekutif MFL Datuk Ab Ghani Hassan, MFL menerusi kenyataan media hari ini akur dengan keputusan terbaharu daripada MKN yang mana kerajaan tidak membenarkan kejohanan TM Piala Malaysia 2020 berlangsung sepanjang Perintah Kawalan Pergerakan Bersyarat (PKPB) di seluruh negeri kecuali Perlis, Pahang dan Kelantan yang dilanjutkan sehingga 6 Disember ini.

“Sudah tentu dalam surat rayuan sebelum ini MFL telah menyediakan perancangan cukup rapi selaras dengan panduan Prosedur Operasi Standard (SOP) bagi memastikan kejohanan TM Piala Malaysia 2020 yang masih berbaki tujuh perlawanan dapat diteruskan tetapi seperti saya katakan tadi MFL sentiasa peka dengan saranan pihak kerajaan.

“Justeru, MFL menerusi persetujuan Ahli Lembaga Pengarah terpaksa mengambil keputusan yang cukup berat untuk membatalkan saingan TM Piala Malaysia 2020 demi kesihatan dan keselamatan semua pihak seperti yang disarankan oleh pihak kerajaan.

“Ini kerana pembatalan ini terpaksa dilakukan di mana kita tidak boleh lagi menangguhkan kempen TM Piala Malaysia 2020 ke bulan yang lain kerana kontrak pemain secara amnya akan berakhir pada 30 November ini.

“Banyak polemik akan tercetus jika MFL mengambil pendekatan untuk melanjutkan tarikh TM Piala Malaysia di mana pasukan-pasukan akan berdepan masalah seperti ketiadaan pemain serta terpaksa menanggung kos yang lebih tinggi.

“Apapun, saya mewakili bagi pihak MFL ingin mengucapkan terima kasih kepada pihak kerajaan yang telah membenarkan saingan Liga Malaysia seperti CIMB Liga Super dan Liga Premier dijalankan sebelum ini.

“MFL juga memberi penghargaan kepada setiap pasukan yang berusaha keras untuk bertanding dalam pertandingan Liga Malaysia iaitu CIMB Liga Super, Liga Premier dan TM Piala Malaysia musim ini dengan mematuhi SOP begitu baik.

“MFL juga tidak lupa kepada penaja-penaja iaitu Telekom Malaysia (TM), CIMB, AirAsia, Nike dan F&N 100Plus yang sentiasa memberikan sokongan kepada kami ketika berdepan detik sukar ini,” katanya dalam kenyataan media hari ini.

MFL sebelum ini menyatakan bahawa pengelola Liga Malaysia itu telah bersedia dengan mekanisme khas dalam misi meneruskan saingan TM Piala Malaysia 2020 di negeri bebas PKPB.

Dalam perancangan itu, MFL telah menghantar permohonan untuk menggunakan venue Stadium Sultan Mohamad Ke-IV, Kota Bharu dan Stadium Darul Makmur, Kuantan untuk aksi suku akhir dan separuh akhir.

Sebagai rekod, kejohanan TM Piala Malaysia 2020 telah membuka tirai pada 6, 7 dan 8 November lalu di mana lapan pasukan telah layak ke suku akhir iaitu Johor Darul Ta’zim (JDT), Kuala Lumpur, Pulau Pinang, UiTM FC, Kedah, Perak, Terengganu FC dan Selangor.

Dalam perkembangan sama, Ab Ghani mengesahkan Terengganu FC (TFC) yang menduduki tangga ketiga CIMB Liga Super, meraih slot Piala AFC 2021 sejurus pembatalan TM Piala Malaysia 2020 berkuatkuasa hari ini.

“Ahli Lembaga Pengarah MFL dalam satu mesyuarat khas juga memutuskan bahawa tempat ketiga CIMB Liga Super iaitu TFC akan mendapat slot Piala AFC 2021 selepas TM Piala Malaysia 2020 dibatalkan.

“Tahun ini adalah detik cukup sukar buat bola sepak di mana banyak kekangan dan halangan yang kita tempuhi tetapi saya berharap kita semua kekal patuhi SOP serta harus bangkit untuk memutuskan rantaian COVID-19
dalam misi memastikan bola sepak tempatan kembali bernyawa.


Melaka, beberapa negeri dijangka alami ribut petir hingga 3 Feb

AYER KEROH 28 Jan – Melaka menjadi antara beberapa negeri di Pantai Barat yang dijangka mengalami ribut petir dan hujan bermula hari ini hingga 3 Feb.

Menurut kenyataan itu, selain Melaka, beberapa kawasan barat Sabah; utara dan tengah Sarawak; Perak; Selangor; Wilayah Persekutuan Kuala Lumpur dan Putrajaya serta Negeri Sembilan menjadi antara kawasan terjejas.

“Berdasarkan analisis model MET Malaysia Weather Research and Forecasting Model (MET-WRF), European Centre for Medium-Range Weather Forecasts (ECMWF) dan Global Forecast System (GFS) sistem cuaca tekanan rendah di barat Pulau Palawan, Filipina dijangka bergerak ke arah barat laut menjauhi negara dan dijangka tidak berkembang menjadi siklon tropika yang signifikan dalam 24 jam yang akan datang.

“Manakala kawasan barat Sabah, utara dan tengah Sarawak serta pantai barat Semenanjung dijangka mengalami ribut petir dan hujan pada waktu petang hingga awal malam.

“Orang awam adalah dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih,” kata kenyataan lagi.


SMK Agama Alor Gajah terima blok baharu pendidikan khas

KUALA LUMPUR 29 Okt – Sekolah Menengah Kebangsaan (SMK) Agama Alor Gajah merupakan antara sekolah yang akan menerima peruntukan pembinaan blok baharu pendidikan khas di negara ini.

Menteri Kewangan, Tengku Datuk Seri Zafrul Tengku Abdul Aziz berkata, bagi memperkasa agenda pendidikan khas kerajaan menyediakan peruntukan sebanyak RM50 juta bagi membiayai pembelian peralatan mengajar menambah baik fasiliti sekolah berkeperluan khas.


Semua pihak harus merencana pelan jangka panjang, bentuk Malaysia gemilang – Agong

KUALA LUMPUR, 5 Jun – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah kerajaan dan semua pihak tanpa mengira fahaman politik, harus berusaha merencana pelan jangka panjang bagi membawa negara kembali ke persada kejayaan dalam era pascapandemik.

Al-Sultan Abdullah bertitah bagi menempuh gelora masa hadapan dalam era pascapandemik berkenaan, pengurusan negara memerlukan suatu rencana yang bitara, mencakupi pelbagai sektor dan aspek kehidupan.

“Pada masa yang sama, rakyat beta turut berperanan dalam mendokong usaha-usaha murni kerajaan disamping terus berusaha untuk mendepani sebarang cabaran. Natijahnya, pemulihan negara memerlukan simbiosis yang erat antara kerajaan dan rakyat beta.

“Perpaduan dan kebersamaan dalam sebuah masyarakat yang mempunyai pelbagai latar belakang, adalah sebenarnya merupakan resepi dan kekuatan dalam membentuk aspirasi nasional. Ia merupakan tiang kemakmuran negara dan menyumbang kepada keamanan dan kestabilan,” titah Seri Paduka.

Al-Sultan Abdullah bertitah demikian sempena sambutan Ulang Tahun Hari Keputeraan Rasmi Seri Paduka Baginda esok. Titah ucapan baginda berkenaan turut disiarkan secara langsung melalui televisyen tempatan malam ini.

Yang di-Pertuan Agong bertitah sektor ekonomi dan kehidupan seharian rakyat juga telah menampakkan pemulihan, bermula dari pembukaan semula sempadan negara pada 1 April 2022 lepas dan baginda bersyukur kerana pandemik COVID-19 kian pulih, sekali gus rakyat berupaya kembali menikmati kehidupan seharian yang sebelum ini terjejas akibat pandemik itu.

Justeru, Seri Paduka mengajak seluruh rakyat negara ini untuk berganding bahu dalam kesepaduan yang erat ke arah membentuk Malaysia yang gemilang.

Yang di-Pertuan Agong bertitah pemulihan dan kebangkitan negara yang diimpikan tidak mungkin akan menjadi realiti, jika rakyat berpecah-belah dan gagal untuk mewujudkan lanskap kehidupan yang stabil.

“Sebagai rakyat Malaysia, kita semua perlu berganding bahu dan menggalas tanggungjawab masing-masing, ibarat kata pepatah “ke bukit sama didaki, ke lurah sama dituruni”,” titah Seri Paduka.

Seri Paduka turut berpesan kepada rakyat untuk terus menyokong usaha-usaha dan dasar kerajaan agar program yang digubal, dapat dinikmati oleh semua orang.

Al-Sultan Abdullah juga mengajak pemimpin negara dan anggota perkhidmatan awam, untuk terus berkhidmat setulus hati dalam menentukan sosio ekonomi rakyat baginda terus dilindungi dan dibantu demi kelangsungan hidup mereka.

Seri Paduka turut menzahirkan rasa gembira baginda melihat rakyat dari berbilang bangsa dan agama, menyambut kedatangan 1 Syawal dengan suasana yang penuh kemeriahan dan kegembiraan.

Selain  itu, Al-Sultan Abdullah dan Raja Permaisuri Agong Tunku Hajah Azizah Aminah Maimunah Iskandariah turut menzahirkan penghargaan dan terima kasih baginda berdua atas ucapan tahniah, ingatan dan doa, yang telah disembahkan yang menjadi kekuatan baginda terus memayungi negara dengan adil dan saksama.

Seri Paduka berdua turut menzahirkan ucapan tahniah di atas pencapaian atlet negara dalam temasya Sukan SEA Ke-31 di Hanoi, Vietnam baru-baru ini.

Mengakhiri titah, Yang di-Pertuan Agong merakamkan ucapan terima kasih kepada kerajaan, anggota pentadbiran, penjawat awam dan anggota pasukan keselamatanm yang menyumbang kepada kesejahteraan negara.

“Marilah sama-sama kita berdoa semoga rakyat Malaysia dan negara yang kita cintai ini akan terus kekal aman dan makmur, serta sentiasa berada di bawah perlindungan Allah subhanahu wataala serta dijauhi daripada musibah dan bala bencana,” titah Seri Paduka. – BERNAMA